SAKSI TIDAK PERNAH NAMPAK SITI BAINUN URUS BAYI JAGAANNYA

KUALA LUMPUR: Seorang pegawai penyelidik undang-undang di sebuah firma guaman hari ini memberitahu Mahkamah Sesyen hari ini bahawa beliau tidak pernah nampak Pengasas Rumah Bonda Siti Bainun Ahd Razali menguruskan bayi di rumah tersebut, sebaliknya menyerahkannya kepada tiga penghuni rumah berkenaan.

Suhana Zam, 40, berkata sepanjang berada di kondominium di Wangsa Maju milik Siti Bainun atau keluar dengan wanita itu, tiga penghuni rumah berkenaan iaitu Aida, Yasmin serta Balqis yang memandikan serta menukar lampin pakai buang dua bayi, Tulus Jiwa dan Tulus Bael.

“Saya sendiri pernah tengok Tulus Jiwa masa kecil ada masalah alergi kulit, dia bukan bayi yang aktif tetapi dia boleh mengesot dan dia mengesot bawah meja hampir lebih sejam, tiada siapa peduli.

“Tulus Bael pula selalu cedera, contohnya ada satu malam dia dibiarkan bermain-main sendiri sehingga jatuh dan mulut berdarah serta menangis, apabila Aida, Yasmin dan Balqis pujuk dia senyap, lepas itu biarkan dia (Tulus Bael) bermain dan jatuh di tempat yang sama serta berdarah. Budak-budak ini tidak ada penjagaan yang baik kerana kejadian ini berulang dan berlaku dalam masa yang singkat,” katanya.

Saksi pendakwaan kelapan itu berkata demikian semasa pemeriksaan semula oleh Timbalan Pendakwa Raya Nor Azizah Mohamad pada perbicaraan kes Siti Bainun.

Suhana berkata beliau pernah menasihatkan Siti Bainun agar tidak berkasar dengan budak-budak di rumah tersebut contohnya cara wanita itu mencium Tulus Bael.

“Saya sendiri nasihat Siti Bainun apabila nampak dia buat sesuatu yang tidak betul, contohnya dia cium Tulus Bael sampai berbekas, saya tegur ‘jangan buat macam tu Nun (Bainun) sakit tu. Siti Bainun cakap ‘budak sindrom tak rasa sakit’.

“Saya tengok balkoni (rumah) tak selamat, ada letak meja tinggi dan kerusi. Saya tegur kalau budak-budak panjat jatuh nanti, Siti Bainun jawab ‘tak apa kak mereka tak panjat,” katanya.

Saksi itu berkata beliau yakin Bella tidur di bilik dobi kerana pernah melihat Siti Bainun bersama Bella ke bilik berkenaan dan wanita itu kembali semula ke ruang hadapan tanpa Bella selain remaja sindrom Down itu juga tidak pernah dilihat bermain di ruang tamu bersama kanak-kanak lain.

Sementara itu, disoal Nor Azizah mengapa saksi tidak tolong cuci najis selepas terhidu bau itu di bilik dobi, Suhana menjawab,”Di rumah Siti Bainun macam ada peraturan. Yasmin, Aida dan Balqis jaga Bella, Tulus Bael dan Tulus Jiwa.

“Sepanjang saya berada di kondominium itu, saya sendiri tidak dibenarkan membuat apa-apa kerja, sampaikan nak bawa gelas ke dapur pun dia tak bagi, kalau saya nak makan pun mereka buat, apatah lagi basuh najis di bilik dobi, itu semua tidak dibenarkan,” kata saksi itu.

Berkenaan laporan polis mengenai kecederaan dialami Bella, Suhana berkata beliau tidak membuat laporan polis kerana memadai dengan laporan yang telah dibuat oleh saksi pendakwaan pertama iaitu Zurianty Sudin.

“Zurianty sudah jumpa Bella dan dia telah membuat laporan polis. Selepas saya tahu Zurianty membuat laporan polis, saya beritahu Zurianty kalau polis nak saya beri keterangan, saya boleh datang beri keterangan.

“Saya tidak bersetuju dengan peguam apabila dikatakan tiada keperluan untuk membuat laporan polis sebab pada masa itu saya rasa risiko sekiranya saya membuat laporan yang mungkin akan mendatangkan bahaya lebih besar kepada Bella, sebab waktu itu tidak sesuai dan saya tidak dapat pastikan Bella dapat dibawa keluar dari rumah itu,” katanya.

Nor Azizah: Peguam ada cadang, pada masa kamu meminta Zurianty tengok keadaan Bella, kamu boleh telefon ambulans, kenapa kamu tidak telefon?

Suhana: Saya tak telefon sebab saya tak pasti bagaimana keadaan Bella, dalam keadaan tenat atau OK, sebab itu kami setuju Zurianty tengok Bella dahulu.

Nor Azizah: Semasa disoal peguam mengenai keterangan kamu yang makan cili banyak, berdiri lama dan lebam adalah sebagai sesuatu yang ekstrem, kamu katakan kamu setuju, kenapa kamu setuju?

Suhana: Saya setuju yang paksa makan cili banyak, berdiri lama perbuatan yang ekstrem…tetapi mengenai lebam di muka Bella tidak boleh kata ekstrem sebab saya tidak tahu bagaimana lebam itu berlaku.

Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Mahkamah Sesyen Izralizam Sanusi bersambung esok.–AlHijrah Online


SEKURANG-KURANGNYA 40,000 ORANG JADI MANGSA PERANG DI GAZA – PEJABAT MEDIA

BANDARAYA GAZA: Sekurang-kurangnya 40,000 orang maut, cedera atau hilang dalam serangan berterusan Israel di Semenanjung Gaza sejak 7 Okt, menurut Pejabat Media Kerajaan Gaza.

Jurucakap pejabat itu, Salama Marouf pada Selasa berkata seramai 10,328 orang, termasuk 4,237 kanak-kanak, 2,719 wanita dan 631 warga emas terbunuh sejak konflik terbaharu tercetus.

Marouf berkata hampir 26,000 penduduk Palestin cedera manakala lebih 3,000 orang hilang, lapor Agensi Anadolu.

Beliau berkata jumlah kematian termasuk 1,021 penduduk di Bandaraya Gaza dan utara Semenanjung Gaza yang dipindahkan ke kawasan yang didakwa Israel sebagai selamat di selatan Semenanjung Gaza selain 49 wartawan.

Menurut beliau seramai 192 kakitangan perubatan dan kesihatan terbunuh, 40 ambulans musnah selain 113 institusi kesihatan rosak teruk manakala 18 hospital dan 40 pusat kesihatan tidak lagi berfungsi.

Marouf menegaskan Israel melakukan sebanyak 1,071 pembunuhan beramai-ramai terhadap keluarga Palestin…sementara 1.5 juta penduduk hilang tempat tempat tinggal. — AlHijrah Online


MALAYSIA KESAL DENGAN PENDIRIAN BEBERAPA NEGARA BARAT BERHUBUNG ISU KEMANUSIAAN DI GAZA – ANWAR

ISTANBUL: Malaysia merasa kesal dengan pendirian beberapa negara barat yang dilihat enggan memberikan dukungan kepada isu-isu kemanusiaan di Gaza, kata Perdana Menteri Datuk Seri Anwar Ibrahim.

Beliau berkata Malaysia tegas dengan pendirian supaya segala bentuk serangan keatas orang ramai, termasuk wanita dan kanak-kanak Palestin dihentikan, dan bantuan dari sudut kemanusiaan disalurkan kepada mereka.

Bagaimanapun katanya beberapa pemimpin negara Arab yang telah ditemuinya sehingga kini memberikan respons yang positif terhadap isu yang dibangkitkan Malaysia berhubung perkembangan di Gaza.

“Banyak negara Islam membuat ketetapan yang positif. Hentikan serangan dan tingkatkan usaha membantu rakyat (Gaza) dari segi kemanusiaan,” katanya dalam sidang media di hujung lawatan kerja dua hari Perdana Menteri ke Turkiye.

Terdahulu Anwar telah mengadakan pertemuan dengan Presiden Turkiye Recep Tayyip Erdogan di Istana Vahdettin di sini, bagi membincangkan perbagai isu termasuk perdagangan, kerjasama ekonomi, hubungan dua hala dan sebagainya.

Perdana Menteri sebelum itu turut mengadakan perjumpaan dengan Menteri Kewangan Turkiye Mehmet Simsek, Menteri Luar Turkiye Hakan Fidan, dan Pengarah National Intelligence Organisation Turkiye Ibrahim Kalin.

Anwar berkata dari segi bantuan kepada penduduk Palestin, Turkiye dilihat berada lebih di hadapan, apabila negara itu telah berusaha menyalurkan pelbagai bentuk bantuan perubatan ke kawasan berkenaan, walaupun terdapat kesukaran untuk ia sampai ke kawasan pedalaman di Gaza.

Sementara itu Perdana Menteri berkata konflik di Gaza amat membimbangkan, kerana sekiranya Israel berkeras cuba menawan wilayah itu, ia akan membawa kepada krisis berpanjangan melibatkan banyak negara Arab.

Anwar kemudiannya berlepas dari lapangan terbang antarabangsa Istanbul, untuk meneruskan lawatan kerja di Mesir dan beliau dijangka mengadakan pertemuan dengan Presiden negara itu Abdel Fattah El-Sisi, dengan isu kemanusiaan terus menjadi tajuk utama perbincangan.–AlHijrah Online


ATLET BERAGAMA ISLAM SELESA DI PERKAMPUNGAN ATLET CLARK DENGAN MAKANAN HALAL, BILIK SOLAT

NEW CLARK CITY: Di sebalik pelbagai kritikan yang diterima Jawatankuasa Penganjuran Sukan SEA Filipina (PHISGOC) susulan kegagalan mereka menyelesaikan beberapa isu berbangkit, beberapa atlet dan jurulatih dari negara ASEAN memuji kemudahan lengkap yang disediakan di Perkampungan Atlet Clark (New Clark City Athletes’ Village), di sini.

Pesilat wanita Brunei, Anisah Najihah Abdullah yang ditemui Bernama di Perkampungan Atlet berkenaan, berpuashati dan kagum dengan kemampuan tuan rumah menyediakan kemudahan terbaik untuk atlet yang bertanding, selain turut peka dengan menyediakan makanan halal kepada atlet yang beragama Islam.

“Walaupun saya tinggal di Subic kerana acara silat berlangsung di sana, namun saya kagum dengan kemudahan yang ada di Perkampungan Atlet di sini yang boleh dikatakan hampir sama yang terdapat pada Sukan Asia 2018 di Jakarta, dan lebih penting saya mudah mendapatkan makanan halal,” katanya yang mengakui masalah kesesakan trafik menjadi rungutan banyak atlet bertanding.

Anisah Najihah yang membuat penampilang sulung dalam acara Silat Seni Puteri pada Sukan SEA kali ini, turut yakin Filipina mampu menyelesaikan beberapa masalah yang membelenggu mereka walaupun menerima kritikan hebat daripada media tempatan.

Berkongsi pandangan sama adalah pesilat lelaki Brunei, Muhd Isyraq Zulfadhli Ali yang memuji tuan rumah kerana menyediakan makanan halal, selain beberapa kelengkapan lain yang menjadi gim, tempat riadah dan bilik solat.

“Daripada pandangan saya, saya cukup berpuashati dengan kemudahan yang ada, selain makanan halal turut disediakan kepada atlet yang beragama Islam, cuma perjalanan dari sini ke Manila mengambil masa yang agak lama kerana kesesakan trafik,” katanya.

Turut menyuarakan sentimen mereka adalah jurulatih Arnis Filipina, Reignrose Esquira yang sangat gembira dengan pelbagai penginapan yang disediakan di Kampung New Clark City ‘New Village.

Bagi saya, sangat luar biasa untuk melihat banyak kemudahan yang disediakan di Kampung Atlet ini, dan makanan juga lazat, dan ruang bilik agak besar walaupun separuh lengkap dan saya tidak melihat kekurangan dalam kemudahan di desa atlet ini,” menurut Reignrose.

Atlet wanita Arnis, L Sheilar Min Naing dari Myanmar, juga memuji tuan rumah terhadap kemampuan menyediakan pelbagai penginapan untuk negara-negara yang bersaing walaupun menghadapi beberapa kekurangan di kawasan lain seperti di Manila.

Seramai 214 atlet dan pegawai Malaysia ditempatkan di perkampungan athlete ini yang terletak kira-kira 90km dari Manila.

Sukan SEA 2019 yang bermula sejak 24 Nov ini akan berakhir pada 11 Dis, menampilkan 56 sukan di tiga kluster – Manila, Clark dan Subic. — BERNAMA


KANAK-KANAK 4 TAHUN CEDERA PARAH DITIKAM WARGA EMAS

KUALA LUMPUR: Polis menahan seorang lelaki warga emas disyaki menikam seorang kanak-kanak lelaki dengan menggunakan pisau di kawasan taman permainan rumah pangsa di Jalan Loke Yew di sini semalam.

Menurut laporan, Ketua Polis Daerah Dang Wangi ACP Noor Dellhan Yahaya dalam kenyataan hari ini berkata suspek berumur 80-an menikam mangsa berumur empat tahun yang juga jirannya itu di perut dan paha sehingga cedera parah.

“Siasatan awal mendapati, nenek dan kakak mangsa berusia sembilan tahun berada di taman permainan itu ketika kejadian,”katanya.

Beliau berkata pihaknya menerima maklumat kejadian terbabit pada 5.39 petang, dan bergegas ke lokasi sebelum mendapati mangsa telah dibawa oleh keluarganya ke Pusat Perubatan Universiti Kebangsaan Malaysia untuk menerima rawatan lanjut.

“Siasatan di tempat kejadian mendapati lelaki terlibat dikesan menyembunyikan diri di sebuah unit rumah pangsa dan telah berjaya ditahan.

“Suspek didapati mempunyai rekod rawatan psikiatri dan siasatan dijalankan di bawah Seksyen 326 Kanun Keseksaan kerana dengan sengaja menyebabkan cedera parah dengan menggunakan senjata atau lain-lain benda yang berbahaya,” katanya.

Noor Dellhan berkata kes berkenaan dirujuk ke Pejabat Timbalan Pendakwa Raya bagi tindakan lanjut. –AlHijrah Online


LELAKI DIDAKWA BUNUH ANAK SULUNG, SIMBAH ANAK BONGSU AIR PANAS

KUALA LUMPUR: Seorang tukang kasut dihadapkan ke Mahkamah Majistret di sini hari ini atas pertuduhan membunuh anak sulungnya sebelum mayat mangsa ditanam di kawasan riadah dekat sini, awal bulan ini.

Mohd Yasin Halik, 40, didakwa membunuh kanak-kanak perempuan berusia sembilan tahun itu di sebuah rumah di Jalan Pudu, Dang Wangi pada 9 malam, 9 Dis lepas.

Pertuduhan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Tiada pengakuan direkodkan daripada tertuduh yang hanya mengangguk faham sebaik pertuduhan dibacakan di hadapan Majistret Wong Chai Sia kerana kes bunuh di bawah bidang kuasa Mahkamah Tinggi.

Mahkamah menetapkan 21 Feb tahun depan untuk sebutan semula kes.

Di mahkamah sama, Mohd Yasin dijatuhkan hukuman penjara empat bulan selepas mengaku bersalah menyimbah air panas ke badan teman wanitanya, Suma, yang juga warga Indonesia, sehingga menyebabkan mangsa melecur pada punggung kiri.

Dia didakwa melakukan perbuatan itu di lokasi sama pada 1 pagi, 8 Dis lepas, mengikut Seksyen 324 Kanun Keseksaan yang membawa hukuman penjara maksimum tiga tahun atau denda atau sebat.

Mahkamah memerintahkan lelaki itu menjalani hukuman penjara bermula tarikh tangkap pada 11 Dis lepas.

Terdahulu, Wong bertanya kepada tertuduh yang tidak diwakili peguam sama ada beliau ingin membuat rayuan bagi meringankan hukuman.

Mohd Yasin yang kelihatan tenang sepanjang prosiding hanya menggelengkan kepala.

Di Mahkamah Sesyen pula, Mohd Yasin mengaku bersalah menyimbah air panas menggelegak daripada pemanas air ke atas anak bongsunya, kanak-kanak perempuan berusia enam tahun, di lokasi sama pada 12 tengah hari, 1 Dis lepas.

Pertuduhan mengikut Seksyen 31(1)(a) Akta Kanak-Kanak 2001 yang boleh didenda tidak melebihi RM50,000 atau penjara maksimum 20 tahun atau kedua-duanya.

Hakim Norina Zainol Abidin menetapkan 9 Jan tahun depan bagi fakta kes dan hukuman.

Pendakwaan hari ini dikendalikan Timbalan Pendakwa Raya Wan Ahmad Hakimi Wan Ahmad Jaafar dan B. Sareeka.–AlHijrah Online


PELAJAR IPT DAPAT PELEPASAN LIMA HARI UNTUK PULANG MENGUNDI

PUTRAJAYA: Kementerian Pengajian Tinggi (KPT) bersetuju memberi pelepasan selama lima hari bermula 17 Nov ini kepada pelajar untuk pulang menunaikan tanggungjawab masing-masing sebagai pengundi pada Pilihan Raya Umum Ke-15 (PRU15).

Perkara itu disahkan Ketua Pengarah Pendidikan Tinggi Prof Datuk Dr Husaini Omar selepas surat edaran mengenai pelepasan pelajar Institut Pengajian Tinggi (IPT) untuk pulang mengundi yang ditandatanganinya tular di media sosial hari ini.

Beliau ketika dihubungi Bernama hari ini memaklumkan surat berkenaan telah diedarkan kepada semua IPT awam dan swasta termasuk Jabatan Pendidikan Politeknik dan Kolej Komuniti untuk tindakan lanjut.

“Surat tersebut adalah edaran kepada semua IPT bagi memberi pelepasan kepada pelajar untuk mengundi berdasarkan Undi 18. Kenyataan media berhubung perkara ini akan dikeluarkan nanti,” katanya.

Menurut surat bertarikh 21 Okt itu, tarikh pelepasan bermula dari 17 hingga 21 Nov itu adalah tempoh yang mencukupi buat pelajar untuk membuat perjalanan pergi dan balik dari lokasi mengundi.

Surat berkenaan turut menyatakan semua kelas dan aktiviti pelajar semasa tempoh tersebut hendaklah ditangguhkan dan diadakan ke suatu tarikh lain.

Suruhanjaya Pilihan Raya (SPR) menetapkan hari pengundian bagi PRU15 pada 19 Nov, dengan penamaan calon ditetapkan pada 5 Nov manakala pengundian awal pada 15 Nov.–AlHijrah Online


KANAK-KANAK DUA TAHUN KORBAN PERTAMA BANJIR TERENGGANU

JERTIH: Seorang kanak-kanak perempuan berusia dua tahun menjadi korban pertama banjir di Terengganu kali ini dalam kejadian di Kampung Apal di sini hari ini.

Ketua Polis Terengganu Datuk Rohaimi Md Isa berkata Nur Hilwa Idris Mohd Haris Zaifan ditemukan terapung dalam parit kira-kira 20 meter dari rumah tempat mangsa dikatakan terjatuh pada kira-kira 3.40 petang tadi.

“Kejadian dikatakan berlaku ketika ibu saudara mangsa yang berada di rumah sedang bersiap-siap untuk berpindah ke pusat pemindahan sementara (PPS) kerana paras air semakin meningkat sebelum mendapati mangsa telah keluar sendiri melalui pintu dapur.

“Mangsa dikatakan terjatuh di dalam air banjir dan dihanyutkan arus dalam kejadian itu,” menurutnya dalam kenyataan hari ini.

Beliau berkata mayat mangsa telah dibawa ke Hospital Besut untuk tindakan lanjut.

Rohaimi turut mengingatkan orang ramai supaya lebih berwaspada dan berhati-hati sepanjang tempoh monsun timur laut (MTL) ini.

“Elakkan anak-anak kecil bermain air di musim banjir kerana membahayakan nyawa mereka.

“Ibu bapa dan penjaga perlu memainkan peranan agar lebih berhati-hati dan peka terhadap keselamatan anak-anak pada musim MTL ini,” kata beliau yang turut mengucapkan takziah kepada keluarga kanak-kanak itu.

Katanya keprihatinan ibu bapa amat penting supaya musibah seperti itu dapat dicegah daripada berulang.–AlHijrah Online


PEKERJA RESTORAN DIDAKWA BUAT HANTARAN ANCAM DOKTOR BERHUBUNG VAKSIN COVID-19

PETALING JAYA: Seorang pekerja restoran mengaku tidak bersalah di Mahkamah Sesyen di sini hari ini atas pertuduhan membuat dan memulakan penghantaran komunikasi yang mengancam beberapa doktor berhubung pengambilan vaksin COVID-19 melalui aplikasi Facebook, Januari lepas.

Norhakim Nordin, 39, selaku orang kena saman (OKS) didakwa membuat dan memulakan penghantaran komunikasi iaitu teks yang bersifat mengancam dengan niat untuk menyakitkan hati orang lain menggunakan aplikasi Facebook “Hakim Nordin” pada 11.12 malam, 22 Jan lepas.

Hantaran itu kemudian dibaca di Hospital Pakar KPJ Damansara, di sini pada 4 petang, 24 Jan lepas.

Pertuduhan mengikut Seksyen 233(1)(a) Akta Komunikasi dan Multimedia 1998 dan boleh dihukum di bawah Seksyen 233(3) akta sama yang memperuntukkan hukuman denda maksimum RM50,000 atau penjara maksimum setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas pensabitan, jika sabit kesalahan.

Pegawai Pendakwa Suruhanjaya Komunikasi dan Multimedia Nur Nazhzilah Mohammad Hashim menawarkan jaminan RM5,000 dengan seorang penjamin manakala OKS yang tidak diwakili peguam merayu jaminan rendah memandangkan dia yang hanya berpendapatan RM2,000 dan perlu menanggung isteri serta dua anak.

Hakim Azrul Darus membenarkan jaminan RM5,000 dengan seorang penjamin dan menetapkan sebutan kes pada 15 Feb depan.–AlHijrah Online


REMAJA LELAKI MAUT KEMALANGAN, TERCAMPAK DARI JAMBATAN

SEREMBAN: Seorang remaja lelaki maut selepas tercampak dari sebuah jambatan setelah motosikal yang ditunggangnya bertembung dengan sebuah kereta di Jalan Besar Nilai-Pajam, Nilai, dekat sini, awal pagi tadi.

Ketua Polis Daerah Nilai Supt Abdul Malik Hasim berkata dalam kejadian pada 1.57 pagi itu, mangsa berusia 18 tahun disahkan meninggal dunia di lokasi kejadian akibat kecederan parah di badan dan kepala setelah tercampak dari jambatan berketinggian 30 meter.

“Siasatan awal mendapati, kereta tersebut yang sedang dalam perjalanan dari arah Bandar Baru Nilai menghala ke arah Pajam, telah bertembung dengan motosikal ditunggang mangsa dari arah bertentangan yang secara tiba-tiba masuk ke laluan kereta berkenaan.

“Akibat pelanggaran itu, mangsa tercampak dari jambatan manakala pemandu kereta iaitu lelaki berusia 29 tahun tidak mengalami sebarang kecederaan. Siasatan lanjut masih dijalankan,” katanya dalam kenyataan hari ini.

Kes disiasat di bawah Seksyen 41 (1) Akta Pengangkutan Jalan (APJ) 1987.–AlHijrah Online


MAIS BINCANG KEPERLUAN PERJELAS KEDUDUKAN AJARAN AHLI SUNNAH WAL JAMAAH DALAM UNDANG-UNDANG

SHAH ALAM: Majlis Agama Islam Selangor (MAIS) hari ini mengadakan perbincangan meja bulat berkaitan keperluan mewujudkan peruntukan dalam undang-undang tubuh negeri yang menjelaskan kedudukan fahaman dan ajaran Ahli Sunnah Wal Jamaah di negeri ini.

Setiausahanya Dr Ahmad Shahir Makhtar berkata perbincangan selama satu hari itu diharap mencapai resolusi yang boleh menjawab isu berbangkit dan menjadi panduan kepada MAIS dalam menentukan hala tuju pindaan undang-undang berkaitan perkara itu.

“Objektif utama perbincangan itu bertujuan untuk mendapatkan input dan pandangan daripada semua pakar terutama berkaitan agama Islam.

“Cadangan dan saranan Jawatankuasa Fatwa Negeri Selangor dan Muzakarah Khas Jawatankuasa Fatwa Majlis Kebangsaan disambut baik untuk menambah baik perundangan sedia ada,” katanya dalam kenyataan hari ini.

Ahmad Shahir berkata perbincangan yang dirasmikan Pengerusi Jawatankuasa Undang-Undang MAIS Datuk Salim Soib @ Hamid itu turut dihadiri pembentang antaranya pakar perlembagaan Profesor Datuk Dr Shamrahayu Ab Aziz; Ketua Pendakwa Syarie Selangor Zainor Rashid Hassin dan Anggota Jawatankuasa Fatwa Negeri Selangor Dr Muhammad Ayman Al Akiti.

Katanya peserta perbincangan tersebut terdiri daripada wakil agensi perundangan antaranya Jabatan Peguam Negara, Jabatan Kemajuan Islam Malaysia (JAKIM), Persatuan Peguam Muslim Malaysia dan Persatuan Peguam Syarie Malaysia.–AlHijrah Online


Palestin: Dua terbunuh hidu asap toksik

KAHERAH, 12 Februari – Dua
penduduk Palestin maut manakala beberapa lagi cedera, semalam selepas tentera
Mesir melepaskan asap toksik ke dalam terowong rahsia yang menghubungkan
Semenanjung Sinai dan Genting Gaza.

“Beberapa anggota keselamatan yang terperangkap dalam terowong itu turut diselamatkan pasukan pertahanan awam dan dikejarkan ke hospital.

Kementerian itu bagaimanapun tidak menyatakan jenis gas yang digunakan oleh tentera Mesir terbabit,” lapor agensi berita itu lagi.

Dalam berita Sinar Harian
menyatakan agensi berita Wafa telah memetik kenyataan Kementerian Dalam Negeri
Gaza melaporkan dua mangsa itu, Abdul Hamid al-Aker, 39, dan Sobhi Abu Qarshin,
28, sedang melakukan pemeriksaan di laluan rahsia itu.


SIDANG OIC: HANTAR TENTERA PENGAMAN KE PALESTIN – ABIM

KUALA LUMPUR: Angkatan Belia Islam Malaysia (ABIM) menggesa Sidang Kemuncak Tergempar Pertubuhan Kerjasama Islam (OIC) kali ke-8 meluluskan tindakan yang lebih radikal dengan berusaha untuk membekalkan tentara pengaman di wilayah Palestin.

Menurut Presiden ABIM, Muhammad Faisal Abdul Aziz, desakan berkenaan susulan kematian rakyat awam yang semakin meningkat, dan telah menjangkau lebih 10 ribu nyawa khususnya di Gaza.

“Kemuncak keganasan rejim Zionis ini memberi justifikasi untuk negara anggota OIC dengan mandat Pertubuhan Bangsa-Bangsa Bersatu (PBB) untuk membekalkan tentera pengaman di wilayah Palestin.

“Ini termasuklah dengan mengaktifkan semula United Nations Truce Supervision Organization (UNTSO) iaitu misi pengaman PBB yang pernah ditubuhkan pada tahun 1948.”

Jelas Muhammad Faisal, Resolusi OIC ini penting bagi menekan pihak PBB menerusi Majlis Keselamatan di bawah mandat Artikel 41 dan Artikel 42 Piagam PBB dan peruntukan-peruntukan lain di bawah Bahagian VII Piagam PBB untuk memulakan inisiatif misi keamanan di wilayah Palestin seterusnya memastikan usaha gencatan senjata dapat dicapai.

ABIM, sebelum ini telah menyerahkan memorandum kepada pihak Pertubuhan Bangsa-Bangsa Bersatu (PBB) menggesa perkara yang sama dilakukan.

Sidang  Kemuncak Tergempar OIC yang berlangsung di Riyadh, semalam dihoskan Perdana Menteri Arab Saudi, Putera Mahkota Mohammad bin Salman, dan dihadiri pemimpin dan ketua kerajaan negara-negara Arab dan OIC.

Antara fokus penting mesyuarat berkenaan adalah kesepakatan kesemua pemimpin menolak sama sekali alasan negara haram Israel bahawa perang yang dilancarkannya adalah bertujuan mempertahankan diri. –Alhijrah Online


IBADAH HAJI: JEMAAH YANG LAYAK MULA TERIMA PENGESAHAN

MAKKAH: Jemaah haji yang memohon bagi menunaikan ibadah tersebut pada tahun ini sudah menerima pesanan teks sejak semalam dan kerajaan Arab Saudi mula melaksanakan fasa seterusnya.

Timbalan Menteri Haji dan Umrah, Dr Abdulfattah Sulaiman Mashat berkata, fasa seterusnya ialah membahagikan senarai pemohon yang layak itu kepada beberapa kategori.

“Kategori pertama adalah mereka yang memenuhi syarat menunaikan haji dan menerima pesanan teks untuk mengakses portal elektronik kementerian bagi menyelesaikan proses pendaftaran.

“Pesanan teks itu dianggap sebagai persetujuan akhir hanya selepas memenuhi syarat yang ditetapkan,” katanya.

Lapor Arab News, Abdulfattah memaklumkan pihak kementerian juga mempermudahkan langkah pendaftaran untuk mengeluarkan permit haji.

“Ini termasuk log masuk ke portal elektronik, mengesahkan data pemohon dan memilih pakej yang tersedia,” katanya.

Sebelum ini, kerajaan Arab Saudi telah menetapkan kuota seramai 60,000 jemaah haji susulan penularan COVID-19 yang tidak menentu.

Daripada jumlah kuota tersebut, penduduk tempatan dan warga asing yang menetap di sini sahaja dibenarkan menunaikan ibadah haji bagi mengurangkan ancaman COVID-19.

Ibadah haji lazimnya menyaksikan lebih 2.5 juta umat Islam menunaikan rukun Islam kelima itu di Makkah tetapi terpaksa dihadkan buat pertama kali dalam sejarah tahun lalu, dengan hanya 1,000 jemaah menunaikannya akibat ancaman COVID-19.—AlHijrah Online


Kenya dikejutkan dengan serangan militan

NAIROBI, 17 Januari – Bunyi tembakan masih kedengaran di sekitar kompleks mewah di 14 Riverside Drive, kira-kira sebelas jam selepas serangan militan Al-Shabaab yang menyasarkan sebuah hotel dan pejabat kerajaan di kawasan itu, semalam.

Sinar Online melaporkan situasi itu sekali gus menunjukkan
pihak berkuasa masih gagal mengawal keadaan. Serangan mengakibatkan
sekurang-kurangnya 15 individu maut

Maklumat awal mengatakan 11 yang terbunuh adalah rakyat
tempatan, manakala masing-masing satu rakyat Amerika Syarikat dan Britain. Identiti
dua lagi mangsa masih gagal dikenal pasti.

Kumpulan militan Somalia, Al-Shabaab, didakwa
bertanggungjawab terhadap serangan itu.

Sementara itu, saksi dan pengawal keselamatan berkata,
beberapa mangsa yang cedera masih terperangkap di dalam bangunan terbabit.

Menurut anggota kecemasan, kebanyakan daripada mereka memerlukan bantuan perubatan.


LELAKI PIJAK, SEPAK AL-QURAN DI LUAR TURKISH HOUSE, NEW YORK

WASHINGTON: Seorang individu yang tidak dikenali melemparkan senaskhah kitab suci umat Islam, al-Quran ke tanah dan menyepaknya di luar perkarangan Turkish House di New York pada pagi Jumaat.

Kakitangan keselamatan Turkish House segera campur tangan dan menghalau individu berkenaan dari premis  yang menempatkan Konsulat Jeneral Turkiye dan misi Pertubuhan Bangsa-Bangsa Bersatu, lapor Agensi Anadolu.

Pegawai dari Jabatan Polis New York (NYPD) dan Unit Keselamatan Diplomatik (DSS) dimaklumkan mengenai kejadian itu.

Video yang tular di media sosial menunjukkan seorang lelaki membaling buku ke tanah dan memijaknya sambil menjerit, “Ini Al-Quran.”

Insiden pembakaran al-Quran baru-baru ini di Sweden dan Denmark dengan alasan kebebasan bersuara telah mencetuskan kemarahan negara-negara Islam, termasuk serangan ke atas misi diplomatik. — AlHijrah Online


MASJID IKTIKAF IBADUL RAHMAN DI TUMPAT INSPIRASI DARI ISTANA BALAI BESAR

TUMPAT: Minat mendalam terhadap seni bina kayu mendorong Mohd Arpi Arifin, 45, mendirikan sebuah masjid di Kampung Belukar, Wakaf Bharu, di sini, yang mengangkat keindahan serta keunikan seni bina Istana Balai Besar dan rumah Melayu Kelantan.

Pengalaman berkhidmat di Istana Balai Besar selama lima tahun telah memberi inspirasi kepada beliau untuk membina masjid kayu bercirikan seni bina asli negeri Cik Siti Wan Kembang untuk kegunaan masyarakat setempat.

“Masjid sangat penting dalam kehidupan umat Islam, selain sebagai tempat beribadah ia juga dapat mengeratkan hubungan silaturahim antara penduduk.

“Jadi saya berharap dengan adanya Masjid Iktikaf Ibadul Rahman ini, ukhuwah penduduk setempat semakin kukuh dan pada masa sama dapat mengekalkan seni bina Melayu yang menjadi warisan kita,” katanya ketika ditemui Bernama di Masjid Iktikaf Ibadul Rahman di sini, hari ini.

Bercerita lanjut, bapa kepada lima orang anak berusia 17 hingga empat tahun itu berkata pemilihan nama masjid itu adalah melalui al-Quran dalam Surah  Al-Furqan ayat 63 hingga 74 iaitu ‘Ibad’ bererti hamba dan ‘Ar-Rahman’ bermaksud Allah Maha Penyayang.

“Saya harap segala aktiviti di masjid ini mencerminkan pembinaan peribadi jiwa yang halus dan penyayang seiring dengan namanya, sekali gus dapat memberi kesan positif kepada keluarga, masyarakat dan negara,” katanya.

Mengenai pembinaan masjid tersebut, Mohd Arpi berkata beliau telah mendapatkan khidmat seorang tukang kayu tempatan untuk merealisasikan pembinaan masjid impiannya yang berjaya disiapkan dalam tempoh dua tahun.

Masjid itu dibina menggunakan 80 peratus kayu jenis seraya kitam dan seraya merah, manakala 20 peratus lagi kayu cengal dan merbau yang diperoleh daripada pembekal di Kelantan dan Terengganu.

Katanya pemilihan kayu sangat penting dan hanya kayu yang matang sahaja dikeringkan secara semula jadi untuk memastikan kualiti masjid yang dibina terjamin dan dapat kekal lama.

“Saya kumpul semua kayu ini sejak 2018. Alhamdulillah ia hanya mengambil masa dua tahun untuk siap sepenuhnya,” katanya, menambah masjid itu mula beroperasi pada awal tahun ini.

Mohd Arpi berkata antara nilai estetika seni bina dan ukiran kayu Melayu Kelantan yang dikekalkan menerusi pembinaan masjid bertiang tinggi itu adalah seperti pemeleh, tebar layar, ekor itik, tunjuk langit dan dinding janda berhias.

“Nilai-nilai estetika ini menjadi karakter kuat dalam seni bina rumah tradisional di Kelantan yang dapat dilihat di rumah-rumah lama seperti sisip angin bagi memudahkan pengudaraan dan hiasan pada bumbung terutamanya ekor itik.

“Tidak mudah untuk menghasilkan seni bina tradisional ini dan hanya tukang tertentu sahaja yang mempunyai kepakaran menghasilkannya,” katanya yang membiayai sebahagian besar pembinaan masjid itu selain sumbangan individu, pertubuhan bukan kerajaan (NGO) dan kerajaan negeri.

Menurut Mohd Arpi masjid yang berkeluasan lebih 304 meter persegi itu, boleh memuatkan kira-kira 80 jemaah pada satu-satu masa dan dibahagikan kepada ruang solat termasuk untuk jemaah lelaki serta wanita, manakala bahagian beranda dijadikan tempat untuk mengadakan majlis atau jamuan.

Sementara itu, seorang pengunjung yang ditemui, Noor Sofea Qistina Abdul Rahman, 31, berkata beliau tidak mahu melepaskan peluang mengunjungi masjid berkenaan selepas melihat ia tular di media sosial.

Katanya, pembinaan masjid berkenaan sangat unik dengan kehalusan seni ukiran kayu, sekali gus dapat memelihara seni bina tradisional negeri Kelantan untuk tatapan generasi akan datang memandangkan ia semakin pupus ditelan zaman.

“Ketika berada di masjid ini, seakan memberi satu perasaan seperti berada di sebuah rumah kampung pada zaman dahulu kala. Sangat selesa dan memberi ketenangan untuk beribadah,” katanya. –AlHijrah Online


KEPUTUSAN UPKK 2022 DIUMUM KHAMIS, 9 MAC

PUTRAJAYA: Keputusan Ujian Penilaian Kelas KAFA (UPKK) 2022 akan diumumkan pada 9 Mac 2023.

Perkara tersebut dimaklumkan menerusi Facebook Jabatan Kemajuan Islam Malaysia (JAKIM), hari ini. –AlHijrah Online

MENYUSUL LANJUT


TIADA CAJ TAMBAHAN ANSURAN SEWA BELI KETIKA MORATORIUM

KUALA LUMPUR: Tiada sebarang caj tambahan akan dikenakan sepanjang tempoh moratorium bagi pembayaran ansuran pinjaman sewa beli (konvensional dan shariah).

Menteri Kewangan, Tengku Datuk Seri Zafrul Tengku Abdul Aziz berkata pihak kementerian telah mencapai kata sepakat dengan industri perbankan berhubung perkara itu.

Katanya, persetujuan dicapai untuk menetapkan bahawa jumlah ansuran bulanan pinjaman tidak akan berubah bagi peminjam sewa beli (konvensional dan shariah) sepanjang tempoh pembiayaan itu.

“Ini juga bermakna tiada sebarang caj tambahan akan dikenakan sewaktu tempoh moratorium (penangguhan).

“Sehubungan itu, peminjam akan perlu menyambung pembayaran ansuran seperti biasa berdasarkan terma-terma perjanjian dengan bank masing-masing, termasuk tambahan 6 bulan bagi keseluruhan jadual pembiayaan jika memilih untuk memanfaatkan moratorium tersebut,” kata Menteri Kewangan itu dalam kenyataan hari ini.

Tengku Zafrul berkata maklumat lanjut boleh didapati daripada bank masing-masing.

“Kerajaan berharap keputusan ini akan dapat meringankan beban rakyat dalam tempoh yang mencabar ini,” katanya. — AlHijrah Online/ Syed Azwan Syed Ali


PESARA MARDI MAUT, ISTERI CEDERA DITETAK PEROMPAK

KUALA LUMPUR: Seorang lelaki warga emas yang dipercayai pesara Institut Penyelidikan dan Kemajuan Pertanian Malaysia (MARDI) maut manakala isterinya cedera selepas ditetak dalam kejadian samun di kediaman mereka di Bangsar, awal pagi tadi.

Mangsa Wan Hassan Wan Embong, 71, mengalami kecederaan di muka dan leher yang menyebabkan mangsa maut.

Menurut Ketua Polis Daerah Brickfields, Asisten Komisioner Anuar Omar, kejadian dipercayai berlaku pada jam 3.30 pagi tadi ketika kawasan perumahan itu mengalami gangguan bekalan elektrik.

“Menurut isteri Allahyarham, mangsa terdengar bunyi bising di bahagian dapur dan didatangi dua lelaki yang berparang dan meminta duit.

“Wan Hassan cuba untuk melawan dan ditetak oleh suspek, malah isterinya juga ditetak di bahagian bahu.

“Suspek kemudian melarikan barang-barang berharga sebelum melarikan diri mengikut tingkap dapur,” katanya.

Kes ini disiasat di bawah Seksyen 302 Kanun Keseksaan kerana membunuh.

Wan Hassan merupakan bekas pengarah bahagian teknologi maklumat MARDI.–AlHijrah Online


MASJID SHARIFAH FATIMAH, JITRA RAIH ANUGERAH PERDANA STANDARD PENARAFAN MASJID MALAYSIA

KUALA LUMPUR: Masjid Sharifah Fatimah, Jitra, Kedah hari ini dinobat pemenang Anugerah Perdana Standard Penarafan Masjid Malaysia.

Anugerah tersebut disampaikan sempena Anugerah Masjid Malaysia anjuran Jabatan Kemajuan Islam Malaysia (JAKIM) yang disiarkan secara langsung oleh TV AlHijrah.

Pengiktirafan itu melayakkan Masjid Sharifah Fatimah membawa pulang wang tunai berjumlah RM 50,000 berserta sijil penyertaan.

Pengurusan kewangan yang baik, serta program dakwah yang berimpak tinggi merentasi agama seperti karnival ‘ISLAM FOR ALL’ mendorong para juri daripada JAKIM memilih masjid tersebut sebagi pemenang.

Masjid itu yang pernah dinobat masjid terbaik peringkat negeri juga memiliki keindahan sekeliling antaranya tanaman pohon kurma dan tanaman lain yang menggamit suasana indah.

Bagi Imam Masjid Sharifah Fatimah, Mohamad Fida’iy Zainal Abidin, kemenangan itu adalah hasil keprihatinan ahli jawatankuasa dan jemaah masjid yang memberikan sumbangan tidak terhingga.

“Mereka memberikan sumbangan wang ringgit, tenaga dalam mengimarahkan Masjid Sharifah Fatimah. Moga-moga Allah SWT membalas jasa anda semua,” katanya.

Hadiah kepada pemenang disampaikan Ketua Pengarah JAKIM, Datuk Abdul Aziz Jusoh.

Turut hadir pada majlis Anugerah Masjid Malaysia di Pusat Penyiaran Digital TV AlHIjrah, Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

Berikut merupakan senarai pemenang bagi lain-lain kategori:

Kesemua pemenang akan membawa pulang wang tunai RM 20,000 dan sijil penyertaan. — AlHijrah Online


JELASKAN FORMULA PENETAPAN SUBSIDI PETROL RM30 SEBULAN: TUNTUT

KUALA LUMPUR: Gerakan TUNTUT Malaysia menggesa
kerajaan menjelaskan formula digunakan bagi menetapkan RM30 subsidi petrol sebulan
yang ditetapkan melalui Program Subsidi Petrol (PSP) yang bakal dilaksanakan
tahun depan.

Pertubuhan bukan kerajaan (NGO) anak muda itu
juga meminta jaminan kerajaan yang tidak berlaku kenaikan harga barangan, sekali
gus kenaikan kos sara hidup rakyat dengan pelaksanaan subsidi bersasar itu.

Pengerusinya, A’zlan Abu Bakar berkata pihaknya
khuatir pelaksanaan subsidi bersasar itu akan membuka ruang kepada pihak
tertentu mengambil kesempatan menaikkan harga barang.

“Kami sokong dan sambut baik PSP, namun begitu ia perlu ditambah  baik dengan beberapa pandangan dan idea yang seharusnya pihak kerajaan dengar dan berani terima apa rakyat rasakan,” katanya dalam temubual dengan Berita AlHijrah di Pusat Penyiaran Digital TV AlHijrah di sini hari ini.

A’zlan berkata semua keputusan kerajaan seharusnya mengambilkira manfaat bersama dan bukan hanya kebaikan untuk kewangan negara.

Kerajaan sebelum ini mengumumkan untuk melaksanakan PSP di mana penerima yang layak akan menikmati subsidi petrol RM30 bulan untuk pemilik kereta atau RM12 sebulan untuk pemilik motosikal.

Seramai 2.9 juta penerima Bantuan Sara Hidup (BSH)
daripada golongan B40 yang layak menerima bantuan PSP.

A’zlan berkata pelaksanaan PSP dikhuatiri akan
menyisihkan kelompok tertentu, termasuk anak muda, yang sebelum ini menerima
subsidi petrol.

“Kami membawa suara rakyat inginkan jaminan daripada kerajaan, dengan adanya subsidi petrol (bersasar) ini tidak akan berlaku kenaikan harga barang yang akan mengakibatkan kos kenaikan hidup rakyat di masa akan datang,” katanya.

Beliau juga meminta media untuk memberikan platform
kepada NGO seperti TUNTUT untuk menyuarakan pandangan rakyat kepada pihak
kerajaan, khususnya Kementerian Perdagangan Dalam Negeri dan Hal Ehwal Pengguna
(KPDNHEP).

Dalam sesi temubual itu, A’zlan turut menyentuh
mengenai cukai barangan dan perkhidmatan (GST) yang disifatkan mampu membantu
kedudukan kewangan kerajaan ketika ini. – AlHijrah Online/Syed Azwan Syed Ali


SEKURANG-KURANGNYA 5 MAUT, 65 CEDERA DALAM LETUPAN MASJID DI AFGHANISTAN

ISTANBUL: Sekurang-kurangnya lima orang terbunuh dan ramai lagi cedera dalam letupan di sebuah masjid di utara Afghanistan pada Khamis, lapor Agensi Anadolu memetik media tempatan.

Ledakan berlaku di masjid Seh Dokan yang terletak di Mazar-e-Sharif, kawasan padat dengan penduduk, lapor Tolo News memetik sumber sebagai berkata.

Seramai 65 lagi mangsa dilaporkan cedera, dan kini dirawat di hospital di daerah Abu Ali Sina Balkhi.–AlHijrah Online


JKSM DIARAH PASTIKAN INSTITUSI KEHAKIMAN SYARIAH TEGAK KEADILAN – MOHD NA’IM

PUTRAJAYA: Jabatan Kehakiman Syariah Malaysia (JKSM) telah diarahkan untuk memastikan institusi kehakiman syariah itu berfungsi dalam menegakkan keadilan serta mengamalkan budaya kerja profesional, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Dalam satu kenyataan hari ini, Mohd Na’im berkata langkah itu bagi memastikan titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi memperkasakan Mahkamah Syariah dapat dilaksanakan.

Katanya, adalah menjadi tanggungjawab institusi Mahkamah Syariah untuk menegakkan keadilan demi kemaslahatan masyarakat seperti terkandung dalam al-Quran.

“Melalui keadilan dalam perundangan dan kekeluargaan, ia dapat memperkukuh institusi kekeluargaan yang berpegang teguh kepada nilai agama selain mengelak berlakunya keruntuhan rumahtangga.

“Institusi Mahkamah Syariah juga menjadi rujukan khidmat nasihat serta menyelesaikan masalah kekeluargaan selaras dengan tuntutan agama,” katanya.

Semalam, Al-Sultan Abdullah ketika menyempurnakan Majlis Perasmian Mahkamah Syariah Bera, Pahang telah bertitah agar pengurusan Mahkamah Syariah termasuk kedudukan hakim dan peguam syarie perlu terus diperkasa dan ditambah baik bagi menambah kewibawaan sistem perundangan Islam di negara ini.

Seri Paduka Baginda turut bertitah agar Mahkamah Syariah mesti bijak menggunakan kuasa budi bicara dan sentiasa berlaku adil kepada semua pihak dalam membuat keputusan terutamanya dalam menyelesaikan kes kekeluargaan dan jenayah syariah.–AlHijrah Online


YOUTUBER DIDAKWA HANTAR KOMUNIKASI JELIK

IPOH: Seorang Youtuber dikenali Apit Wan Lebo didakwa di Mahkamah Sesyen Ipoh hari ini atas pertuduhan membuat hantaran komunikasi jelik menerusi akaun Facebook miliknya, mei lalu.

Tertuduh, Roshafeez Abdul Hamid, 39 tahun bagaimanapun mengaku tidak bersalah selepas pertuduhan dibacakan di hadapan Hakim Norita Mohd. Ardani.

Mengikut pertuduhan, bapa kepada lima anak itu didakwa secara sedar membuat dan memulakan penghantaran komunikasi yang jelik sifatnya dengan niat untuk menyakitkan hati orang lain.

Dia didakwa melakukan perbuatan itu melalui Facebook dengan menggunakan akaun Apit Wan Lebo pada pukul 1.30 petang, 9 Mei 2021.

Pertuduhan dikemukakan mengikut Seksyen 233 (1)(a) Akta Komunikasi dan Multimedia 1998 dan boleh dihukum di bawah Seksyen 233(3) akta sama.

Sabit kesalahan boleh dikenakan hukuman denda RM50,000 atau penjara tidak lebih satu tahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas pensabitan.

Mahkamah kemudiannya membenarkan tertuduh diikat jamin RM5,000 dengan seorang penjamin dan menetapkan 25 Januari hadapan sebagai tarikh sebutan semula kes.

Media pada 11 Mei lalu melaporkan, Apit Wan Lebo yang dikenali dengan video-video sindiran atau parodi ditahan polis bagi membantu siasatan susulan video tularnya yang mengkritik cara kerajaan mengendalikan Perintah Kawalan Pergerakan (PKP) 3.0 di seluruh negara.

Video berdurasi empat minit 15 saat itu memaparkan lelaki terbabit melahirkan perasaan tidak puas hatinya terhadap kerajaan kerana melaksanakan PKP 3.0 yang disifatkan sebagai longgar berbanding PKP 1.0.- AlHijrah Online / Hamimah Hamid


PENGGUNA LEBUHRAYA SUKE DINASIHAT TIDAK BERHENTI DI BAHU JALAN

KUALA LUMPUR: Pengguna Lebuhraya Sungai Besi-Ulu Kelang (SUKE) yang baru dibuka, dinasihatkan agar tidak berhenti di bahu jalan tanpa sebarang alasan kecemasan demi keselamatan diri sendiri dan pengguna lebuh raya lain.

Ketua Pegawai Eksekutif Kumpulan Projek Lintasan Kota Holdings Sdn Bhd (PROLINTAS) Datuk Mohammad Azlan Abdullah berkata PROLINTAS menerusi anak syarikatnya Projek Lintasan Sungai Besi-Ulu Klang Sdn Bhd mengambil maklum terdapat segelintir pengguna lebuh raya yang teruja dan berhenti di laluan kecemasan untuk merakam pemandangan di beberapa lokasi di Lebuhraya SUKE.

“Aspek keselamatan sentiasa diutamakan oleh PROLINTAS. Kami cukup berbesar hati dengan sokongan yang diberikan pengguna. Namun, kami berharap agar semua pihak dapat menjaga aspek keselamatan di lebuh raya agar tiada insiden tidak diingini berlaku,” kata beliau dalam kenyataan di sini hari ini.

Beliau berkata beberapa lokasi panas telah dikenal pasti oleh bahagian operasi Lebuhraya SUKE yang menjadi tumpuan pengguna di sepanjang jajaran lebuh raya. Kon keselamatan telah ditempatkan di lokasi berkenaan untuk membendung pengguna daripada berhenti tanpa alasan kecemasan.

“Unit Polis Bantuan PROLINTAS atau “peronda SUKE” yang bertugas 24 jam juga melakukan rondaan dengan lebih kerap dan ditempatkan di lokasi-lokasi panas itu,” katanya.

Mohammad Azlan berkata papan tanda “Dilarang Berhenti Kecuali Kecemasan” juga akan dipasang di kawasan dikenal pasti dalam masa terdekat dan mesej sama akan dipaparkan pada Sistem Mesej Pelbagai (VMS) di sepanjang lebuh raya sebagai peringatan kepada pengguna.

“Bahagian operasi Lebuhraya SUKE akan memastikan penyelenggaraan lebuh raya berada di tahap optimum selain akan terus bekerjasama dengan pihak berkuasa tempatan, Jabatan Pengangkutan Jalan (JPJ) dan Polis Diraja Malaysia (PDRM) dalam memastikan aliran trafik berjalan lancar.

“Di setiap satu kilometer Lebuhraya SUKE dilengkapi kamera litar tertutup (CCTV) dengan 40 unit dipasang di sepanjang jajaran di kedua-dua hala. Bahagian operasi sentiasa memerhati pergerakan trafik dan menghubungi peronda SUKE untuk ke lokasi jika terdapat sebarang kecemasan atau gangguan,” katanya.

Sementara itu, beliau berkata sebuah Kawasan Rehat dan Rawat (RSA) akan dibangunkan berdekatan Persimpangan Tasik Tambahan agar pengguna boleh menikmati permandangan panorama Kuala Lumpur itu dengan selesa dan selamat pada masa akan datang.

Lebuh raya itu merekodkan kemalangan pertamanya pada Ahad, melibatkan penunggang motosikal dan kereta yang pemandunya berhenti di lorong kecemasan untuk merakam gambar persekitaran yang indah.

Mohammad Azlan berkata hampir 100,000 kenderaan direkodkan menggunakan Lebuhraya Bertingkat Sungai Besi-Ulu Kelang (SUKE) itu pada 24 jam pertama selepas fasa pertama dibuka kepada pengguna bermula 12 tengah hari, 16 Sept sehingga 12 tengah hari, 17 Sept.

Pengguna lebuh raya mula beratur seawal jam 11.30 pagi Jumaat lepas, di setiap persimpangan masuk Lebuhraya SUKE, bermula dari Persimpangan Cheras-Kajang sehingga ke Persimpangan Bukit Antarabangsa melibatkan jajaran sepanjang 16.6 kilometer

Pelancaran fasa pertama Lebuhraya SUKE telah diumumkan oleh Menteri Kanan Kerja Raya Datuk Seri Fadillah Yusof dengan tol diberikan secara percuma selama sebulan, melibatkan dua plaza tol iaitu Plaza Tol Bukit Teratai dan Plaza Tol Ampang serta 11 persimpangan keluar dan masuk.–AlHijrah Online


TIADA BUKTI COVID-19 BERASAL DARI WUHAN – WHO

SUMBER: BERNAMA

BEIJING: Pasukan pakar Pertubuhan Kesihatan Sedunia (WHO) meragui dakwaan Institut Virologi Wuhan (WIV) sebagai tempat asal usul virus COVID-19.

Lapor Bernama, pasukan tersebut yakin dengan tahap keselamatan di kawasan itu dan memberikan penilaian yang positif terhadap cara pengurusan serta pengendalian makmal di institut berkenaan.

Kumpulan pakar WHO berada di China bagi menyiasat asal-usul pandemik COVID-19 dan telah melawat WIV serta makmal institut tersebut di Wuhan, wilayah Hubei pada 3 Febuari (Rabu).

Pakar epidemiologi Institut Pasteur St. Petersburg Rusia, Dr. Vladmir Dedkov mendapati makmal berkenaan dilengkapi pelbagai kemudahan berpiawaian tinggi dan sangsi bagaimana virus boleh disebarkan dari kawasan tersebut.

Seorang lagi pakar, Peter Daszak, yang telah mengumpul pelbagai maklumat mengenai makmal itu mengesahkan banyak pencapaian sains dan penyelidikan berjaya dihasilkan di makmal tersebut.

Mengulas mengenai Pasar Basah Huanan pula, Dr. Vladmir Dedkov mengesahkan tiada bukti menunjukkan penularan wabak berpunca daripada pasar itu.

Jurucakap Kementerian Luar China, Wang Wenbin memaklumkan Beijing akan meneruskan meneruskan kerjasama dengan WHO secara terbuka, telus dan bertanggungjawab. – AlHijrah Online


HAFIZAH AL-QURAN CEMERLANG, RAIH TEMPAT KEDUA DI DUNIA DALAM ACCA

JERTIH: Seorang penghafaz al-Quran atau ‘hafizah’ meraih pencapaian cemerlang apabila menduduki tempat kedua peringkat dunia dalam peperiksaan Persatuan Akauntan Bertauliah Berkanun (ACCA) bagi sesi Mac lepas.

Pelajar Universiti Teknologi MARA (UiTM) Kampus Dungun, Safwa Zamri, 19, menerima Top ACCA Foundation in Accountancy (FIA) Prize bagi kertas ‘FA1-Rekod Transaksi Kewangan’ dengan memperoleh markah 98 peratus, sekali gus berada pada kedudukan pertama di Malaysia.

Safwa berkata beliau tidak mempunyai asas pengajian perakaunan kerana mengambil aliran sains tulen dan hafazan (agama) ketika belajar di Sekolah Menengah Imtiaz Besut.

“Saya memperoleh keputusan 12 A dalam peperiksaan Sijil Pelajaran Malaysia (SPM) dan berjaya hafaz 30 juzuk al-Quran ketika berada di tingkatan dua iaitu selepas dua tahun menghafaz al-Quran.”

“Ketika mahu menyambung pelajaran ke UiTM, ibu bapa saya mencadangkan supaya saya pilih jurusan perakaunan kerana sesuai dengan kebolehan saya, selain memang minat matematik,” katanya.

“Empat adik-beradik saya lulusan perubatan dan kejuruteraan, jadi biar ada seorang dalam bidang perakaunan,” kata anak bongsu daripada lima beradik itu ketika ditemui di kediaman keluarganya di Kampung Pengkalan Kubur dekat sini.

Pelajar tajaan Yayasan Terengganu itu, berkata beliau bertekad memperoleh keputusan cemerlang dalam peperiksaan ACCA, walaupun baru enam bulan belajar tentang perakaunan.

“Ketika mula belajar akaun, saya sedikit buntu tapi saya atasinya dengan kerap membuat latihan dan ulang kaji hingga akhirnya timbul minat terhadap bidang itu,” katanya.

Safwa, yang merupakan anak kepada pasangan guru, Zamri Mohd Amin, 56, dan Rashidah Ab Rahman, 57, cemerlang sejak sekolah rendah lagi (Sekolah Kebangsaan Tembila) apabila sentiasa memperoleh tempat pertama di dalam kelas.

“Apabila hendak sesuatu benda (pelajaran), beliau akan berusaha bersungguh-sungguh dan sanggup berjaga malam seorang diri untuk mengulangkaji pelajaran bagi memastikan beliau dapat menguasai sesuatu subjek,” kata Zamri.–AlHijrah Online


JEMAAH UMRAH MENINGGAL BUKAN DIJANGKITI

ALOR SETAR: Jabatan Kesihatan Kedah menafikan seorang jemaah Malaysia yang meninggal dunia di Hospital Sultanah Bahiyah (HSB) di sini semalam disebabkan Sindrom Pernafasan Virus Korona Asia Barat (MERS-CoV).

Pengarah Kesihatan Kedah, Datuk Dr Norhizan Ismail berkata, siasatan mendapati Allahyarham yang merupakan seorang lelaki dari Pokok Sena adalah penghidap diabetes dan darah tinggi ketika menerima rawatan.

“Arwah ke Makkah untuk menunaikan umrah pada 30 November sehingga 10 Disember lepas bersama isteri. Arwah tidak sihat sejak 5 Disember semasa berada di Tanah Suci.

“Pada 7 Disember lalu, arwah mula demam, sakit tekak dan batuk, namun tiada sejarah pendedahan kepada unta,” katanya dalam satu kenyataan di sini hari ini.

Menurutnya, arwah kemudiannya tiba di Lapangan Terbang Antarabangsa Kuala Lumpur (KLIA) kira-kira jam 6 petang pada Selasa lepas sebelum bertolak ke Alor Setar menaiki bas.

“Namun, arwah dibawa ke Jabatan Kecemasan HSB keesokan harinya dan terus menerima rawatan di Zon Merah kira-kira jam 10 pagi Rabu lalu,” katanya.

Dr Norhizan berkata, arwah dimasukkan ke unit rawatan rapi (ICU) tetapi meninggal dunia semalam disebabkan jangkitan paru-paru (pneumonia).

“Ujian bagi MERS-CoV adalah negatif dan kes ini disahkan bukan kes MERS-CoV,” katanya. — SINAR HARIAN


CUCU NELSON MANDELA KECAM DASAR APARTEID ISRAEL

LONDON, 8 Julai – Ahli Parlimen Kongres Kebangsaan Afrika (ANC), Zwelivelile Mandela yang merupakan cucu kepada ‘hero’ anti-aparteid, Nelson Mandela itu dalam satu pernyataan solidariti antara Afrika Selatan dan Palestin mengutuk dasar aparteid yang dijalankan oleh rejim Zionis di bumi Palestin.

ANC merupakan parti pemerintah
Afrika Selatan.

Menurut laporan Al-Jazeera,
Zwelivelile membuat kenyataan itu pada Ekspo Palestin, acara tahunan di London
yang bertujuan mempamerkan sejarah, warisan dan budaya Palestin.

Tegas beliau, Nation-State Law
(undang-undang negara bangsa) yang mengisytiharkan Israel sebagai tanah air
bersejarah bangsa Yahudi ‘mengesahkan karakter sebenar dan realiti Israel
sebagai negara aparteid’.

Beliau turut menggariskan dasar
aparteid terhadap kaum kulit hitam Afrika Selatan – daripada kewujudan
‘bantustan’ (wilayah yang diketepikan untuk kulit hitam Afrika Selatan) kepada
pengambilan tanah.

“Semua ciri-ciri ini dilaksanakan
dalam aparteid Israel tetapi kini telah diberi status dan ungkapan Perlembagaan
oleh Nation-State Law,” katanya.


IBU, ANAK JUAL MAKANAN KEPADA PEMANDU LORI TIDAK PUASA

KOTA BHARU: Jabatan Hal Ehwal Agama Islam Kelantan (JAHEAIK) menahan seorang wanita berusia lingkungan 50-an bersama anak lelakinya yang dipercayai menjual makanan kepada pemandu lori yang tidak berpuasa dekat Padang Tembak, Pengkalan Chepa, di sini hari ini.

Ketua Penolong Pengarah Bahagian Penguatkuasaan Undang-Undang Syariah Jaheaik Mohd Fadzuli Mohd Zain berkata suspek ditahan semasa menjual makanan yang diletakkan di atas bonet kereta mereka pada pukul 9 pagi.

Beliau berkata perbuatan kedua-dua suspek dikesan hasil risikan selama seminggu yang lepas, dan pihaknya turut menahan dua lelaki berusia 40-an yang merupakan pemandu lori, kerana membeli nasi bungkus daripada suspek.

“Kedua-dua suspek akan dikenakan tindakan di bawah Seksyen 10 Enakmen Kanun Jenayah Syariah 2019 kerana tidak menghormati bulan Ramadan dengan menjual makanan, manakala pembeli pula boleh dikenakan tindakan mengikut Seksyen 54 kerana bersubahat mengikut enakmen yang sama,” katanya ketika ditemui pemberita di pejabatnya, di sini hari ini.

Mohd Fadzuli berkata mereka juga boleh dikenakan tindakan di bawah Seksyen 21 enakmen yang sama kerana perbuatan tidak sopan yang bertentangan hukum syarak di tempat awam, yang jika sabit kesalahan boleh dikenakan denda RM2,000 atau setahun penjara atau kedua-duanya sekali.–AlHijrah Online


SMARTHALAL QR CODE, SEMAKAN STATUS HALAL DENGAN PANTAS

KUALA LUMPUR: Jabatan Kemajuan Islam Malaysia (JAKIM) hari ini mengumumkan inisiatif SmartHalal QR Code pada aplikasi telefon pintar SmartHalal.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, inisiatif tersebut bertujuan untuk memudahkan masyarakat memperoleh status halal sesuatu produk atau perkhidmatan di pasaran dengan lebih cepat dan tepat melalui teknik pengimbasan kod.

“QR Code dapat menyimpan maklumat lebih banyak daripada Kod Produk Universal (UPC) biasa kerana ia mengandungi maklumat secara menegak serta mendatar.

“Hanya sekali imbas menggunakan aplikasi seperti aplikasi telefon pintar SmartHalal yang disediakan, anda akan memperoleh pelbagai maklumat pensijilan halal yang ingin dikongsikan,” katanya ketika pengumuman inisiatif berkenaan hari ini.

Tambahnya JAKIM akan terus mengemaskini dan menambahbaik sistem SmartHalal QR Code pada aplikasi telefon pintar SmartHalal dari semasa ke semasa agar ianya sentiasa relevan dan mengikut perkembangan semasa untuk digunakan oleh semua pihak.

Sementara itu, Ketua Pengarah JAKIM Datuk Abdul Aziz Jusoh berkata, sistem QR Code tersebut bukan sahaja akan membantu pengguna tetapi turut membantu pemain industri untuk mendapatkan maklumat berhubung pensijilan halal.

“Sistem QR Code ini merupakan sebahagian daripada penambahbaikan Prosedur Operasi Standard dalam pensijilan halal Malaysia khususnya bagi memudahkan pengguna untuk mengetahui status halal sesuatu produk atau perkhidmatan dengan lebih pantas di samping membantu pemain industri untuk memperoleh pelbagai informasi berkaitan prosedur pensijilan halal terkini dengan lebih cepat dan tepat,” katanya dalam kenyataan hari ini.

Jelas Abdul Aziz, pengguna perlu memuat turun aplikasi telefon pintar SmartHalal terlebih dahulu sebelum menggunakan sistem QR Code tersebut.

Beliau berharap inisiatif itu akan membawa manfaat yang besar kepada ummah seterusnya mengekalkan imej pensijilan halal Malaysia selaku peneraju pensijilan halal bertaraf dunia. – AlHijrah Online


GEMPA 5.5 MAGNITUD LANDA TIMUR LAUT JEPUN

TOKYO: Gempa bumi berukuran 5.5 magnitud menggegar kawasan pantai Sanriku di timur laut Jepun pada Jumaat, namun tiada amaran tsunami dikeluarkan, lapor agensi berita Xinhua.

Menurut Agensi Meteorologi Jepun (JMA), gempa yang berlaku pada pukul 1.01 malam waktu tempatan itu berpusat di pantai Sanriku di timur laut Jepun pada 39.1 darjah utara dan 143.1 darjah timur.

Gempa mencatatkan kedalaman 10 kilometer, kata JMA.

Gegaran dicatatkan pada skala tiga intensiti seismik Jepun dengan beberapa kawasan di timur laut negeri itu termasuk wilayah Iwate dan Miyagi mencatat skala tertinggi iaitu tujuh.

Tiada kerosakan atau kehilangan nyawa dilaporkan setakat ini. — BERNAMA


PENJAWAT AWAM TERIMA RM500, PESARA RM250 BANTUAN AIDILFITRI

KUALA LUMPUR: Semua penjawat awam Gred 56 dan ke bawah akan menerima Bantuan Khas Kewangan Aidilfitri sebanyak RM500.

Perdana Menteri Datuk Seri Ismail Sabri Yaakob berkata, bantuan tersebut juga diberikan kepada kakitangan awam di bawah skim Contract Of Service, Contract For Service, Pegawai Sambilan Harian serta lantikan di bawah Malaysia Short-Term Employment Programme (MySTEP).

“Pembayaran bagi bantuan khas ini akan dibuat bersama dengan pembayaran gaji iaitu pada 25 April ini,” katanya, hari ini.

Sementara itu, kerajaan juga akan memberikan bantuan khas sebanyak RM250 kepada pesara kerajaan.

“Bantuan khas tersebut melibatkan peruntukan sebanyak RM923 juta dan akan memanfaatkan lebih dua juta penjawat awam dan pesara,” katanya.–AlHijrah Online


DUA KEMATIAN AKIBAT COVID-19 DI MALAYSIA, 120 KES BAHARU

KUALA LUMPUR: Malaysia mencatatkan dua kematian akibat COVID-19 hari ini dengan 120 kes jangkitan baharu, menjadikan keseluruhan 673 kes wabak itu di negara ini, demikian menurut Kementerian Kesihatan Malaysia (KKM).

KKM dalam kenyataan di sini berkata, dua kematian COVID-19 (Kes ke-178 dan kes ke-358) itu dilaporkan kepada Crisis Preparedness and Response Centre (CPRC) Kebangsaan KKM pada hari ini.

“Kes ke-178 merupakan lelaki warganegara Malaysia berumur 34 tahun yang pernah menghadiri perhimpunan tabligh di Masjid Jamek Seri Petaling tempoh hari.

“Beliau mula mengalami gelaja demam mulai 5 Mac 2020. Beliau mendapat rawatan di Hospital Permai, Johor Bahru pada 12 Mac 2020 setelah dikesan positif COVID-19.

“Keadaan beliau merosot dan telah dimasukkan ke Unit Rawatan Rapi. Beliau disahkan meninggal dunia pada 17 Mac 2020,” kata kenyataan KKM.

KKM berkata kes 358 pula merupakan lelaki warganegara Malaysia berumur 60 tahun yang mempunyai sejarah penyakit kronik.

“Beliau mula mengalami gelaja demam, batuk dan kesukaran bernafas pada 7 Mac 2020.

“Beliau telah mendapat rawatan di Hospital Umum Sarawak pada 14 Mac 2020 setelah dikesan positif COVID-19. Keadaan beliau merosot dan  dimasukkan ke Unit Rawatan Rapi. Beliau disahkan meninggal dunia pada 17 Mac 2020,” kata kenyataan itu.

Sehingga jam 12 tengah hari tadi, terdapat 120 kes baharu telah dilaporkan dan ini menjadikan jumlah kes positif COVID-19 di Malaysia adalah 673 kes.

“Berdasarkan siasatan awal, daripada 120 kes baharu yang dilaporkan hari ini, sebanyak 95 kes positif COVID-19 adalah berkaitan dengan kluster perhimpunan tabligh di Masjid Jamek Seri Petaling.

“Sehingga kini, seramai 12 kes positif COVID-19 sedang dirawat di Unit Rawatan Rapi (ICU) dan memerlukan bantuan pernafasan,” kata KKM.

Semalam, Perdana Menteri Tan Sri Muhyiddin Yassin mengumumkan mengenai pelaksanaan Perintah Kawalan Pergerakan di bawah Akta Pencegahan dan Pengawalan Penyakit Berjangkit 1988 (Akta 342) dan Akta Polis 1967 (Akta 344) berkuatkuasa esok hingga 31 Mac depan.

“KKM ingin memaklumkan bahawa Kerajaan Malaysia mengambil tindakan drastik ini untuk mengekang penularan COVID-19 dengan cara menghadkan pergerakan orang ramai,” kata kenyataan itu.

KKM juga memaklumkan bahawa terdapat tujuh kes telah pulih dan dibenarkan discaj pada hari ini.

“Ini menjadikan jumlah kumulatif kes yang telah pulih sepenuhnya dari COVID-19 dan telah discaj daripada wad adalah 49 kes,” kata kenyataan KKM itu. — AlHijrah Online


LELAKI MAUT TERSEPIT, DUA CEDERA KERETA TERBABAS KE LADANG SAWIT

KOTA TINGGI: Seorang lelaki meninggal dunia sementara dua lagi cedera selepas kereta dinaiki mereka terbabas ke ladang kelapa sawit, di Jalan Sungai Ara Sedili di sini petang tadi.

Menurut komander operasi Pegawai Bomba Kanan II Ibrahim Wahid, pihaknya menerima panggilan kecemasan sekitar 1.23 petang tadi.

Katanya, pihaknya telah menghantar satu jentera FRT, satu jentera EMRS dari Balai Bomba dan Penyelamat (BBP) Kota Tinggi serta lima anggota bomba ke lokasi kejadian.

“Setibanya di lokasi kejadian didapati kemalangan jalan raya berkenaan melibatkan sebuah kereta jenis Proton Satria yang terbabas sendiri ke ladang sawit.

“Terdapat tiga mangsa, dua lelaki cedera sementara seorang lagi tersepit dan disahkan meninggal dunia oleh pihak Kementerian Kesihatan (KKM),” katanya seperti dilapor media tempatan.

Mangsa yang meninggal dunia diserahkan kepada pihak polis untuk tindakan lanjut sementara kesemua mangsa cedera dibawa ke hospital dengan menaiki ambulans KKM.

Operasi ditamatkan pada jam 2.50 petang tadi.–AlHijrah Online


BAJET 2023 BENTANG ATAU TIDAK, TUNGGU ESOK – PM

PUTRAJAYA: Perdana Menteri Datuk Seri Ismail Sabri Yaakob meminta semua pihak menunggu esok (Jumaat) bagi menjawab teka teki sama ada Bajet 2023 dibentangkan di Dewan Rakyat, ketika cakap-cakap mengenai pembubaran Parlimen semakin kencang.

“Macam-macam spekulasi ada, ada kata bentang, ada kata tak bentang, jadi lebih baik spekulasi itu diteruskan sampai esok, baru tahu jawapannya,” katanya kepada media selepas meninjau persiapan Bajet 2023 di Kementerian Kewangan di sini hari ini.

“Tunggulah esok, kalau saya sebut bentang hari ini, sudah tiada ‘suspense’ (debaran),” katanya.

Menteri Kewangan Tengku Datuk Seri Zafrul Tengku Abdul Aziz dijangka membentangkan Bajet 2023 di Dewan Rakyat pada pukul 4 petang esok.

Dalam tinjauan hari ini, Ismail Sabri bertemu dengan para petugas Kementerian Kewangan yang terbabit dengan penyediaan Bajet 2023 serta meninjau bilik operasi penyediaan bajet.

Beliau turut berterima kasih kepada petugas Kementerian Kewangan yang bertungkus lumus menyediakan Bajet 2023, dan menurutnya beliau mendapat maklumat kebanyakan mereka sudah tiga minggu tidur di kementerian bagi menyediakan belanjawan berkenaan.–AlHijrah Online


AGONG, PERMAISURI ZAHIR UCAPAN TAKZIAH KEPADA SELURUH KELUARGA SALAHUDDIN – ISTANA NEGARA

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan takziah kepada seluruh keluarga Menteri Perdagangan Dalam Negeri dan Kos Sara Hidup, Datuk Seri Salahuddin  Ayub yang telah kembali ke rahmatullah pada Ahad.

Turut menzahirkan ucapan takziah ialah Raja Permaisuri Agong Tunku Azizah Aminah Maimunah Iskandariah.

Menurut catatan di Facebook rasmi Istana Negara, Seri Paduka berdua menzahirkan rasa dukacita dengan pemergian Allahyarham dan menzahirkan harapan agar seluruh keluarga Allahyarham sabar dan tabah menghadapi dugaan serta suasana sedih dan pilu ini.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh.

“Seri Paduka Baginda berdua menghargai jasa, khidmat dan bakti Allahyarham kepada negara serta menyifatkan pemergian Allahyarham sebagai satu kehilangan besar kepada masyarakat dan negara,” menurut catatan itu.

Salahuddin, 61, menghembuskan nafas terakhir di Hospital Sultanah Bahiyah, Alor Setar, Kedah pada 9.23 malam Ahad.

Menurut catatan Istana Negara Allahyarham  yang lahir pada 1 Disember 1961 pernah dilantik sebagai Menteri Pertanian dan Industri Asas Tani dari  2018 hingga 2020.

Allahyarham yang merupakan Ahli Parlimen Pulai dari tahun 2018 telah dilantik sebagai Menteri Perdagangan Dalam Negeri dan Kos Sara Hidup selepas Pilihan Raya Umum ke-15 (PRU15) November lepas.

Allahyarham juga pernah memegang jawatan sebagai Setiausaha Angkatan Belia Islam Malaysia (ABIM) cawangan Pontian dari tahun 1981 hingga 1983, menurut catatan itu.–AlHijrah Online


TIGA BERANAK MELECUR ANGKARA GAS OKSIGEN MASIH DIRAWAT

ALOR SETAR: Tiga beranak yang melecur selepas kereta Proton Wira yang dinaiki meletup dan terbakar dihadapan sebuah premis di Taman Industri Ringan Sri Mergong, Lorong Perak 22, Selasa lalu, masih menerima rawatan di Hospital Sultanah Bahiyah (HSB).

Ketua Polis Daerah Kota Setar, Asisten Komisioner Ahmad Shukri Mat Akhir, berkata dua mangsa, Tuah Omar, 54 yang melecur 70 peratus dan anaknya, Muhamad Firdaus Syawal Abdullah, 5 yang melecur 60 peratus dalam keadaan stabil dan sedang ditidurkan.

Sementara itu, isterinya, Noor Azlina Abu Bakar, 34, yang melecur 30 peratus dirawat di Unit Kebakaran HSB.

“Anak kepada pasangan terbabit, Muhamad Firdaus Syawal pula dirawat di Wad Rawatan Rapi Pediatrik (PICU) HSB,” Katanya ketika dihubungi hari ini.

Sebelum ini telah dilaporkan bahawa tiga beranak melecur selepas kereta Proton Wira yang dinaiki mereka meletup dihadapan sebuah premis di Taman Industri Ringan Mergong, Selasa lalu.

Dalam kejadian jam 12:30 tengah hari itu, tiga beranak berkenaan datang ke premis untuk mengisi dua tong gas oksigen bantuan pernafasan bagi kegunaan sendiri.

Bagaimanapun, tog gas terbabit dipercayai meletup ketika mangsa meletakkannya dalam kereta menyebabkan ketiga-tiga mangsa cedera akibat melecur.–AlHijrah Online


POLIS SELESAI AMBIL DNA 10 WARIS MANGSA PESAWAT TERHEMPAS

KLANG: Waris semua mangsa telah selesai memberikan sampel asid deoksiribonukleik (DNA) mereka bagi tujuan mengenal pasti 10 individu yang terkorban dalam nahas pesawat di Lebuhraya Guthrie berdekatan Bandar Elmina, Shah Alam, semalam.

Ketua Polis Daerah Klang Selatan ACP Cha Hoong Fong berkata waris yang terakhir tiba dari Sungai Petani, Kedah pada kira-kira 5 pagi tadi.

“Kesemua waris telah diambil sampel DNA mereka bagi mengenal pasti mangsa yang terkorban dalam nahas pesawat semalam,” katanya kepada Bernama hari ini.

Semalam, Ketua Polis Selangor Datuk Hussein Omar Khan mengesahkan 10 lelaki maut dalam kejadian itu.

Antara nama yang terdapat dalam senarai penumpang ialah Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun.

Lapan daripada yang maut terdiri daripada enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang lalu di tempat kejadian.

Ketika kejadian pesawat malang itu dalam penerbangan dari Langkawi ke Subang dan telah mendapat pelepasan untuk mendarat pada 2.48 petang.–AlHijrah Online


POLIS TAHAN PELAJAR TINGKATAN SATU PANDU KERETA

SEBERANG PERAI: Polis menahan seorang remaja lelaki berusia 13 tahun selepas videonya memandu sebuah kereta di Jalan Rozhan, Machang Bubok, di sini semalam tular menerusi media sosial.

Ketua Polis Daerah Seberang Perai Tengah ACP Tan Cheng San berkata remaja itu ditahan di rumahnya di Taman Machang Bubok kira-kira 8 malam tadi susulan tular video berdurasi 32 saat tersebut.

“Polis telah mengesan sebuah video memaparkan seorang remaja lelaki memandu kereta jenis Proton Iswara Aeroback bersama beberapa rakannya pada 3 petang semalam. Susulan itu, polis menjalankan risikan dan berjaya menahan pelajar Tingkatan Satu berkenaan.

“Polis turut menahan ibu remaja itu yang berusia lewat 40-an dan menyita kereta tersebut bagi siasatan lanjut. Polis juga sedang mengesan beberapa lagi rakan remaja berkenaan untuk siasatan,” katanya dalam kenyataan hari ini.

Menurut Tan, wanita dan anak lelakinya itu dibebaskan selepas keterangan mereka direkodkan.

Beliau berkata remaja lelaki itu dikenakan tindakan mengikut Seksyen 26 (1) Akta Pengangkutan Jalan (APJ) 1987 iaitu memandu tanpa lesen dan Seksyen 39 (1) akta sama kerana memandu kenderaan motor di bawah umur.

Katanya pemilik kereta iaitu ibu remaja berkenaan turut disaman mengikut Seksyen 39 (5) APJ 1987 kerana membenarkan pemandu bawah umur memandu atau menunggang kenderaan bermotor. –AlHijrah Online


PM ANWAR BERTEMU PEMIMPIN INDUSTRI ARAB SAUDI DI RIYADH

RIYADH:  Perdana Menteri Datuk Seri Anwar Ibrahim meneruskan tekad Kerajaan Perpaduan menarik pelabur dunia ke Malaysia dengan mengadakan pertemuan bersama barisan pemimpin industri pada Sabtu yang juga hari terakhir lawatan kerja beliau di Arab Saudi.

Selepas berakhirnya Sidang Kemuncak ASEAN-Majlis Kerjasama Teluk (GCC) di sini, semalam, Anwar yang juga Menteri Kewangan mengambil peluang bertemu dengan Menteri Perdagangan Arab Saudi Dr Majid Abdullah Alkassabi dan Presiden merangkap Ketua Pegawai Eksekutif Saudi Aramco (Aramco) Amin H Nasser bagi berbincang lanjut mengenai rancangan pelaburan syarikat minyak dan gas terbesar dunia itu di Malaysia.

Anwar diiringi oleh Menteri Luar Datuk Seri Dr Zambry Abd Kadir; Menteri Pelaburan, Perdagangan dan Industri Tengku Datuk Seri Zafrul Tengku Abdul Aziz serta Duta Besar Malaysia di Arab Saudi Datuk Wan Zaidi Wan Abdullah.

Sebelum ini, Aramco telah menyuarakan hasrat untuk menjadikan Malaysia sebagai hab perkembangan minyak dan gas Arab Saudi di rantau Asia Tenggara.

Pada 2017, syarikat minyak dan gas nasional Arab Saudi itu telah menjalin pelaburan bersama dengan Petronas di Pengerang, Kota Tinggi.

Fortune Global 500 pada 2021 menyenaraikan Saudi Aramco di tempat keenam teratas sebagai syarikat paling untung di dunia, dengan perolehan berjumlah US$105 bilion.

Mengulas usaha itu, Tengku Zafrul memberitahu media Malaysia bahawa perbincangan dengan Aramco hari ini berjalan lancar dan mengikut landasan yang tepat.

Malah, beliau berkata hasil perbincangan dengan Aramco itu bakal diumumkan dalam masa terdekat.

Selain itu, Tengku Zafrul berkata agenda perdana menteri pada hari ini juga membabitkan pertemuan dengan kalangan pemimpin syarikat Malaysia dan Arab Saudi yang menjalin kerjasama dalam beberapa projek berkaitan hartanah, teknologi dan penerbangan di kedua-dua negara.

Antaranya ialah Dagang NeXchange Bhd (DNeX) dan Ajlan & Bros Holding Group, MGB Bhd dan Alameriah Real Estate Development serta Mobility One Sdn Bhd dan Al-Nesma Holding Co Ltd selain SARH.

Perdana menteri kemudian menyaksikan sesi pertukaran dokumen memorandum persefahaman (MoU) di antara Westar Aviation Services Sdn Bhd dan Mukamalah Aviation Company; Dagang NeXchange Bhd dan Ajlan Bros Holding Group, Twistcode Technologies Sdn Bhd dan Ajlan & Bros serta MGB Bhd dan Sany Alameriah.

Mengulas selanjutnya, Tengku Zafrul berkata perdana menteri turut menerima kunjungan hormat Gabenor Public Investment Fund Arab Saudi Nasir ALRumayyan untuk membincangkan prospek kerjasama dalam bidang pelaburan.

Beliau juga menyifatkan program hari ini sebagai membuktikan keseriusan dan komitmen Malaysia dan Arab Saudi untuk meningkatkan lagi hubungan dan kerjasama perdagangan dan pelaburan ke tahap yang baharu.

“Kita boleh melihat pantasnya usaha mengadakan perbincangan dijalankan di antara kedua-dua pihak. Ini membuktikan keseriusan dan komitmen mereka,” kata Tengku Zafrul.

Program berkenaan dianjurkan oleh Kementerian Perlaburan, Perdagangan dan Industri (MITI),  Lembaga Pembangunan Pelaburan Malaysia (MIDA) serta Kedutaan Besar Malaysia di Arab Saudi.

Arab Saudi merupakan rakan dagangan terbesar Malaysia dalam kalangan negara-negara Asia Barat dengan jumlah perdagangan dua hala antara kedua-dua negara pada 2022 mencatatkan US$10.26 bilion, meningkat 159.2 peratus daripada 2021.

Projek utama Arab Saudi di Malaysia termasuk Kompleks Bersepadu Pengerang di Johor oleh Saudi Aramco.

Anwar dalam lawatan kerja dua hari ke Riyadh bagi menghadiri Sidang Kemuncak ASEAN dan Majlis Kerjasma Teluk (GCC), yang  pertama kali diadakan sejak kedua-dua blok rantau itu menjalinkan hubungan pada 1990.–AlHijrah Online


BEKERJA DARI RUMAH: MAJIKAN TIDAK BOLEH TOLAK GAJI DAN CUTI TAHUN ATAU BERI CUTI TANPA GAJI

PUTRAJAYA: Majikan diingatkan untuk tidak melakukan pemotongan gaji susulan arahan bekerja dari rumah yang dikuatkuasakan kerajaan di kawasan Perintah Kawalan Pergerakan Bersyarat (PKPB).

Menteri Sumber Manusia, Datuk Seri M. Saravanan berkata majikan juga tidak boleh mengurangkan cuti tahunan atau beri cuti tanpa gaji susulan arahan terbabit.

“Kementerian Sumber Manusia menegaskan bahaa bayaran gaji adalah seperti biasa dan majikan tidak boleh memaksa atau mengarahkan pekerja menggunakan cuti tahunan ataupun mengambil cuti tanpa gaji.

“Perkara ini selaras dengan perintah dan kenyataan yang dikeluarkan oleh Kementerian Sumber Manusia ketika Perintah Kawalan Pergerakan (PKP) pada Mac lalu,” katanya dalam kenyataan hari ini.

Bagaimanapun, ujar belia majikan boleh berbincang dengan pekerja dalam apa jua tindakan serta keputusan yang diambil demi kepentingan bersama.

Berkuatkuasa hari ini, pekerja sektor awam dan swasta bahagian pengurusan serta pengawasan di kawasan PKPB diarah bekerja di rumah.

Arahan ini akan berkuat kuasa sehingga pelaksanaan PKPB di Wilayah Persekutuan Kuala Lumpur, Putrajaya, Labuan, Selangor dan Sabah. — AlHijrah Online


OPERASI UNIT CEGAH JENAYAH ALAM SEKITAR (UCJAS) BERMULA OKTOBER

PUTRAJAYA: Jenayah melibatkan alam sekitar termasuk pencemaran yang semakin berleluasa di negara ini dijangka mampu ditangani melalui penubuhan Unit Cegah Jenayah Alam Sekitar (UCJAS). Unit berkenaan dinaungi Kementerian Alam Sekitar dan Air (KASA) dengan kerjasama Kementerian Dalam Negeri KDN.

Menteri Alam Sekitar dan Air, Datuk Seri Tuan Ibrahim Tuan Man berkata, selain kementeriannya, UCJAS turut membabitkan Jabatan Alam Sekitar (JAS), Suruhanjaya Perkhidmatan Air Negara (SPAN) dan Jabatan Biokeselamatan (JBK) serta Polis Diraja Malaysia (PDRM).

PDRM katanya diberi kuasa untuk mengambil tindakan kepada pesalah jenayah alam sekitar.

“Kami bersetuju bagi membolehkan dan memberi kuasa kepada PDRM untuk mengambil tindakan segera ke atas penjenayah-penjenayah alam sekitar yang didapati bersalah bagi Akta Kualiti Alam Sekeliling 1974, Akta Industri Perkhidmatan Air 2006, dan Akta Biokeselamatan 2007.

“Antara elemen yang diambil kira di dalam UCJAS ini antaranya adalah isu kompaun, penggantungan kilang serta meningkatkan kadar denda dan unit khas ini dijangka akan mula beroperasi awal Oktober depan.”

Tuan Ibrahim ditemui media selepas Mesyuarat Khas KASA dengan KDN di Putrajaya siang tadi.

Jelasnya, kesalahan yang merupakan jenis jenayah terancang dan beliau berharap dengan adanya PDRM, peratusan masalah pencemaran di dalam negara dapat diturunkan.

Dalam pada itu, mengulas perkembangan terkini bagi isu pencemaran air di Sungai Gong, Rawang, Tuan Ibrahim menjelaskan kertas siasatan oleh JAS dan SPAN telah dikemukakan kepada Jabatan Peguam Negara minggu lalu. – AlHijrah Online / Hanisa Hasanuddin


‘RAKAN MUDA’ KEMBALI, PELANCARAN OLEH PM ANWAR AHAD INI

KUALA LUMPUR: Program Rakan Muda yang dinaungi Kementerian Belia dan Sukan (KBS) akan kembali dengan pelancaran semulanya akan disempurnakan Perdana Menteri, Datuk Seri Anwar Ibrahim, Ahad ini di Dewan Canselor Tun Abdul Razak, Universiti Kebangsaan Malaysia (UKM), Bangi, Selangor.

Rakan Muda yang diperkenalkan oleh KBS pada Oktober 1994 akan diberi nafas baharu, namun mengekalkan slogan sama iaitu ‘Yakin Boleh’.

Menerusi jemputan yang dihantar kepada media hari ini, KBS memaklumkan, Anwar akan turut disertai bekas Menteri Belia dan Sukan, Tan Sri Abdul Ghani Othman dan Menteri Belia dan Sukan kini, Hannah Yeoh.

Antara program yang dimuatkan dalam pelancaran tersebut adalah tayangan video Imbasan Rakan Muda.

Sementara itu di platform media sosial KBS dan Rakan Muda, pelbagai hebahan telah dibuat bagi mempromosikan pelancaran Rakan Muda, melalui video-video yang turut meletakkan kapsyen Rakan Muda, Comeback is Real.

Rakan Muda adalah program pemupukan minat, penggilapan bakat dan penyerlahan potensi diri melibatkan belia berumur 15 hingga 25 tahun yang diperkenalkan kerajaan hampir tiga dekad lalu.

Ketika fasa pertama pelancarannya, Rakan Muda merangkumi sembilan gaya hidup mengikut minat semasa remaja. Sembilan gaya hidup berkenaan adalah Rakan Sukan, Rakan Wirausaha dan Wiramahir, Rakan Seni Budaya, Rakan Rekreasi, Rakan Wajadiri dan Rakan Masyarakat.

Tiga lagi gaya hidup Rakan Muda adalah Rakan Cinta Alam, Rakan Kecerdasan dan Rakan Rekacipta.

Visi pelaksanaan program itu ialah melahirkan belia positif yang berdaya saing, berketrampilan dan bertanggungjawab dalam membina masa depan negara bagi mencapai matlamat Dasar Belia Malaysia.

Mac lalu, Timbalan Menteri Belia dan Sukan, Adam Adli Abdul Halim berkata, Rakan Muda akan diperkasakan menerusi pelbagai penambahbaikan agar dapat memberi impak lebih menyeluruh dan positif kepada belia. –Alhijrah Online


DUA BERADIK MAUT MOTOSIKAL DINAIKI BERTEMBUNG KERETA

IPOH:  Dua pelajar sekolah maut apabila motosikal yang dinaiki mereka bertembung dengan sebuah kereta di Kilometer 45 Jalan Hutan Melintang – Bagan Datuk pagi tadi.

Ketua Polis Daerah Hilir Perak ACP Ahmad Adnan Basri berkata dalam kejadian kira-kira 7 pagi itu, pelajar lelaki berusia 15 tahun yang menunggang motosikal terbabit dan adik perempuanya berumur 13 tahun meninggal dunia di lokasi kejadian akibat kecederaan parah.

Beliau berkata bagaimanapun, wanita berumur 28 tahun yang memandu kereta jenis Perodua Viva hanya mengalami cedera ringan.

“Siasatan awal di tempat kejadian mendapati motosikal dari arah Bagan Datuk menghala ke Hutan Melintang dipercayai mahu memotong dengan memasuki laluan bertentangan lalu bertembung dengan kereta terbabit dari arah bertentangan,” katanya dalam kenyataan hari ini.

Ahmad Adnan berkata siasatan dijalankan di bawah Seksyen 41(1) Akta Pengangkutan Jalan 1987 bagi mengenal pasti punca sebenar kemalangan itu.

“Mana-mana saksi atau individu yang mempunyai rakaman kamera papan pemuka (dashcam) atau kamera litar tertutup boleh berhubung dengan pegawai penyiasat kes iaitu Inspektor Muhammad Hanif Ghazali menerusi talian 013- 8211978 atau 05-612 2222 bagi membantu siasatan,” katanya.

Dalam pada itu, Ahmad Adnan turut menasihati orang ramai supaya sentiasa memandu mengikut peraturan jalan raya dan undang-undang yang telah ditetapkan.–AlHijrah Online


75 PERATUS PEMILIH AKAN MENGUNDI ESOK

KUALA KANGSAR, 17 Jun – Suruhanjaya Pilihan Raya (SPR) menyasarkan 75 peratus pemilih yang layak mengundi, menunaikan tanggungjawab mereka pada pilihan raya kecil (PRK) kerusi Parlimen Kuala Kangsar dan Sungai Besar, esok.

Pengerusinya Datuk Seri Mohd Hashim Abdullah berkata peratusan tersebut akan meningkat sekiranya pengundi yang berada di luar kawasan Parlimen pulang untuk melaksanakan hak masing-masing.

“Kami (SPR) seru semua pengundi agar menunaikan tanggungjawab masing-masing. Mengundi adalah keutamaan untuk menegakkan demokrasi dan memilih pemimpin,” katanya kepada pemberita selepas melakukan tinjauan proses semakan isi peti PRK Kuala Kangsar di Dewan Jubli Perak di sini hari ini.

PRK Kuala Kangsar diadakan berikutan kematian penyandangnya Datuk Wan Mohammad Khair-il Anuar Wan Ahmad dalam nahas helikopter di Sebuyau Sarawak pada 5 Mei lepas. Pengundian PRK Kuala Kangsar diadakan serentak dengan PRK Sungai Besar esok (18 Jun), berikutan kematian penyandangnya Tan Sri Noriah Kasnon dalam nahas berkenaan.

Justeru, Mohd Hashim meminta pengundi kedua-dua kawasan Parlimen berkenaan membuat semakan maklumat pengundian bagi mengelak berlakunya kesulitan pada hari pengundian.

“Kena semak nama pusat pengundian, nombor saluran. Ini berikutan sesetengah pengundi yang berubah pusat pengundian setelah pelarasan dibuat SPR bagi tujuan persempadanan semula,” katanya.

Menurut Mohd Hashim, keputusan pengundian bagi kedua-dua kerusi Parlimen itu akan diumumkan selewat-lewatnya pukul 9 malam esok. Katanya semua pengundi dinasihatkan untuk keluar mengundi secara berperingkat dengan mengambil kira faktor cuaca dan keadaan trafik bagi mengelak kelewatan.

“Pusat mengundi dibuka pukul 8 pagi dan akan ditutup pada 5 petang. Jangan menunggu saat akhir untuk keluar mengundi,” katanya.

Sebanyak 74,997 pengundi di kedua-dua kawasan Parlimen berkenaan akan mengundi esok, terdiri daripada 32,632 pengundi di Kuala Kangsar manakala 42,365 pengundi di Sungai Besar.

Dalam pada itu beliau menasihatkan agar pengundi di kedua-dua kawasan Parlimen berkenaan supaya tidak sewenang-wenangnya memberikan kad pengenalan kepada pihak lain selain SPR bagi mengelak perbuatan salah guna.

Beliau turut mengingatkan mana-mana majikan agar memberi pelepasan kepada pekerja masing-masing untuk menunaikan tanggungjawab.

“Mana-mana majikan yang menghalang pekerja untuk keluar mengundi boleh diambil tindakan di bawah Seksyen 25 (3) Akta Kesalahan Pilihan Raya 1954. Jika sabit kesalahan, majikan akan didenda tidak lebih RM5,000 atau dipenjara setahun,” katanya.

BERNAMA


LELAKI WARGA ASING MAUT DISYAKI DILANGGAR KERETA API

BUKIT MERTAJAM:  Seorang lelaki maut disyaki dilanggar kereta api dalam kejadian di landasan Keretapi Tanah Melayu Berhad (KTMB) berdekatan Taman Sri Kijang, Machang Bubok di sini semalam.

Ketua Polis Daerah Seberang Perai Tengah (SPT) ACP Tan Cheng San berkata sepasukan polis dihantar ke lokasi kejadian selepas menerima laporan pada kira-kira 8.30 malam dan mendapati lelaki dipercayai warga asing berusia 30-an itu telah meninggal dunia kerana kecederaan parah.

“Pemeriksaan ke atas mayat lelaki tanpa sebarang pengenalan diri itu tidak menemukan bekas suntikan Bacillus Calmette-gurin (BCG) dan kejadian berlaku di laluan landasan KTMB dari arah Bukit Mertajam menghala ke Simpang Ampat.

“Mangsa meninggal dunia di lokasi kejadian dan mayatnya dihantar ke Hospital Bukit Mertajam untuk dibedah siasat. Polis klasifikasi kejadian itu sebagai mati mengejut dan tiada unsur jenayah,” katanya dalam kenyataan hari ini.

Katanya orang ramai yang mempunyai maklumat berhubung lelaki itu atau kehilangan ahli keluarga, rakan atau pekerja diminta menghubungi polis di talian 04-5382222 bagi membantu siasatan.–AlHijrah Online


PERBINCANGAN SALURAN TV BERBAHASA INGGERIS UNTUK TANGANI ISLAMOPHOBIA BERMULA

KUALA LUMPUR : Perbincangan untuk mewujudkan saluran televisyen berbahasa Inggeris – yang dicadangkan Pakistan, Turki dan Malaysia untuk membanteras Islamophobia – bermula dengan mesyuarat teknikal antara Pakistan dan Turki.Duta Turki ke Malaysia Merve Safa Kavakci berkata Pengarah Komunikasi Presiden Turki Fahrettin Altun mengetuai delegasi untuk mengadakan pertemuan dengan wakil Pakistan mengenai perkara itu minggu lalu.Saluran televisyen itu khas untuk menangani Islamophobia, dicadangkan Perdana Menteri Pakistan Imran Khan, Presiden Turki Recep Tayyip Erdogan dan Perdana Menteri Malaysia Tun Dr Mahathir Mohamad semasa mesyuarat tiga hala di luar sesi ke-74 Perhimpunan Agung Pertubuhan Bangsa-Bangsa Bersatu di New York bulan lalu. Khan mendedahkan mengenai inisiatif menerusi ciapan selepas bertemu dengan pemimpin Malaysia dan Turki itu di New York.Kavakci berkata perkara itu dijangka dibincangkan lebih lanjut semasa lawatan rasmi Erdogan ke Pakistan menjelang akhir bulan ini.

“Dalam beberapa minggu akan datang, kita harus mempunyai idea lebih baik mengenai projek ini. Semua pihak perlu serius dalam perkara ini.

“Kita akan dapat lihat hasilnya dalam beberapa minggu akan datang,” katanya kepada Perkhidmatan Berita Antarabangsa Bernama dalam satu wawancara di pejabatnya, di sini, Isnin.Kavakci percaya syor itu dibuat berdasarkan persefahaman ketiga-tiga pemimpin yang bimbang terhadap umat Islam dan sentimen anti-Islam yang semakin meningkat di seluruh dunia.Beliau berkata projek itu menjadi serampang dua mata, terdiri saluran televisyen serta platform media sosial, dalam usaha menyebarkan maklumat dan mengetengahkan imej positif tentang Islam kepada dunia. “Saluran televisyen akan menjadi sebahagian usaha meluas untuk mengatasi sentimen anti-Islam, jenayah kebencian dan perkauman terhadap agama serta umat Islam,” katanya.Tambah beliau, Malaysia dan Turki menjadi contoh terbaik kepada dunia di mana rakyat hidup secara harmoni biarpun berbeza agama dan budaya. “Itulah yang cuba kami usahakan. Kita hanya perlu membawa contoh tempatan ke arena antarabangsa untuk menunjukkan bahawa ia bukan sesuatu yang mustahil…bagi menghapuskan tanggapan dan prasangka salah mengenai agama dan masyarakat,” katanya.Dalam perkembangan lain, Kavakci berkata Turki bersedia untuk menerajui dan menjadi pangkalan operasi bagi projek itu.“Kami sanggup menjadi tuan rumah saluran televisyen itu, kerana kami mempunyai kapasiti dan kepakaran teknikal untuk melakukannya,” ujarnya. — BERNAMA


PESAWAT AIR CHINA MENDARAT CEMAS DI SINGAPURA

KUALA LUMPUR: Sebuah pesawat Air China CA403 terpaksa melakukan pendaratan kecemasan di Lapangan Terbang Changi, Singapura semalam selepas dipercayai mengalami masalah mekanikal pada enjin.

Kapal terbang yang membawa 146 penumpang dan sembilan anak kapal itu dalam perjalanan dari Cengdu, China ke Singapura.

Berdasarkan video yang tular, enjin sebelah kiri pesawat dilihat terbakar selain asap turut masuk ke dalam ruang kabin pesawat.

Penumpang juga terpaksa turun dari pesawat menggunakan gelongsor kecemasan untuk ke landasan.

Difahamkan sekurang-kurangnya sembilan individu cedera ringan ketika proses pemindahan penumpang.

Kejadian sekitar 4.15 petang semalam telah memaksa lapangan terbang terbabit ditutup selama tiga jam.

Pihak terlibat sedang menjalankan siasatan lebih terperinci bagi mengetahui punca kejadian. — AlHijrah Online


PERMOHONAN TINGGI ANTARA FAKTOR CALON TIDAK TERIMA TAWARAN KE UNIVERSITI AWAM

PUTRAJAYA: Permohonan yang tinggi bagi program kompetitif selain gagal dalam temu duga antara faktor calon tidak mendapat tawaran ke universiti awam (UA) melalui sistem UPUOnline, kata Ketua Pengarah Pengajian Tinggi Prof Datuk Dr Husaini Omar.

Dalam taklimat media mengenai UPUOnline di sini hari ini, beliau berkata program kompetitif seperti perubatan, perakaunan serta undang-undang mendapat permohonan yang tinggi dan persaingan yang sengit kerana ramai calon yang layak.

Mengambil contoh program perubatan, beliau berkata sebanyak 1,931 calon memohon program berkenaan berbanding kapasiti tempat disediakan iaitu 680 sahaja.

“Selepas semakan dibuat, hanya 1,841 calon sahaja layak untuk menyertai program perubatan dan kita kemudiannya tawarkan program itu kepada 692 calon sahaja. Tawaran dikeluarkan itu telah melebihi kapasiti disediakan kerana pihak kementerian minta jasa baik pihak universiti untuk terima 12 lagi pelajar,” katanya.

Keputusan permohonan melanjutkan pengajian ke UA Sesi Akademik 2022/2023 bagi lepasan Sijil Tinggi Persekolahan Malaysia (STPM) atau setarafnya diumumkan pada Ahad lepas melalui UPUOnline.

Sesi Akademik 2022/2023 menawarkan 1,088 program untuk lepasan STPM dan setaraf, 293 program pengajian bertemu duga dan ujian serta 795 program pengajian tidak bertemu duga dan ujian.

Secara keseluruhan, Husaini berkata 115,477 calon telah memohon untuk masuk ke UA melalui sistem UPUOnline pada tahun ini dengan 90,745 daripada mereka layak kerana melepasi syarat am ditetapkan universiti.

“Kita sediakan 71,615 tempat di 20 UA seluruh negara untuk lepasan STPM dan setara pada tahun ini,” katanya dan menambah sebanyak 48,665 tempat adalah untuk calon STPM dan asasi, 2,974 untuk lepasan Sijil Tinggi Agama Malaysia dan 19,976 untuk lepasan diploma dan setara.

Husaini berkata kemasukan ke UA melalui sistem UPUOnline turut melibatkan empat kumpulan sasar yang diberi laluan khas iaitu kumpulan B40, Orang Asli, Orang Kelainan Upaya (OKU) dan atlet iaitu 23,032 calon kategori B40, Orang Asli (86), OKU (125) dan atlet (32).

Beliau berkata calon yang gagal mendapat tawaran ke UA masih boleh membuat rayuan melalui sistem UPUOnline atau mengemukakan permohonan terus ke universiti untuk ambilan sendiri.

“Permohonan rayuan di UPUOnline boleh dibuat dalam tempoh 10 hari selepas keputusan permohonan kemasukan diumumkan.

“Hanya empat pilihan sahaja diberi untuk pemohon kemukakan rayuan, (dan) mereka diminta membuat pilihan terbaik berdasarkan kriteria program,” katanya hanya 587 program pengajian ditawarkan semasa rayuan.

Dalam pada itu, Husaini berkata pihaknya mempertimbangkan cadangan untuk memasukkan sebab-sebab calon gagal dalam keputusan melanjutkan pelajaran ke UA melalui sistem UPUOnline.

“Sekarang kita hanya letak ‘Berjaya’ atau ‘Gagal’ dalam keputusan permohonan ke UA, mungkin kita pertimbangkan untuk letak sebab-sebab mereka gagal untuk mereka tahu nanti,” katanya.–AlHijrah Online


KEBAKARAN MID VALLEY: SIASATAN AWAL DAPATI BERPUNCA DARIPADA MINYAK PENYEJUK KABEL

KUALA LUMPUR: Siasatan awal Jabatan Bomba dan Penyelamat Malaysia (JBPM) mendapati kebakaran di Mid Valley Megamall pagi tadi dipercayai berpunca daripada minyak penyejuk kabel di dalam pencawang utama Tenaga Nasional Berhad (TNB) yang terlampau panas.

Penolong Pengarah Bahagian Operasi JBPM Kuala Lumpur M Fatta M Amin berkata minyak terbabit yang sukar untuk terbakar kerana ia boleh tahan sehingga suhu mencecah 137 darjah Celsius, digunakan untuk menyejukkan kabel di dalam pencawang dan bukan untuk menjana kuasa elektrik.

“Tetapi, dipercayai terdapat haba yang berlebihan daripada pencawang itu yang sekali gus sampai ke tahap terbakar,” katanya kepada pemberita ketika ditemui di lokasi kejadian, di sini hari ini.

Menurut beliau, terdapat empat pencawang utama TNB di bangunan Mid Valley namun hanya satu yang terbakar manakala tiga lagi tidak terjejas.

Katanya, kesemua pencawang itu mampu membekalkan elektrik dalam radius hingga 10 kilometer dari bangunan Mid Valley.

Sementara itu, Ketua Polis Daerah Brickfields ACP Amihizam Abdul Shukor berkata siasatan awal polis mendapati tiada unsur khianat dikesan berhubung kejadian itu.

“Bagaimanapun, polis masih menunggu siasatan lanjut daripada forensik JBPM,” katanya yang turut berada di lokasi kejadian.

Amihizam berkata beliau difahamkan setakat ini bekalan elektrik hanya terjejas di bangunan Mid Valley.

“Bagi kawasan dalam radius 10 km dari sini, saya mendapat laporan bahawa pihak TNB telah pun mengambil langkah-langkah tertentu dan bekalan elektrik tidak terjejas,” katanya.

Terdahulu, tular beberapa video dalam media sosial yang menunjukkan kepulan asap hitam keluar daripada bangunan itu kira-kira pukul 10.30 pagi tadi.–AlHijrah Online


BAYI PEREMPUAN MASIH BERTALI PUSAT DITEMUKAN DI KEDAI AYAM

CHUKAI:  Seorang bayi perempuan yang baru dilahirkan ditemukan di sebuah kedai menjual ayam di Jabor Kubor, Jalan Air Putih di sini, pagi tadi.

Ketua Polis Daerah Kemaman Supt Hanyan Ramlan berkata bayi yang masih hidup dan bertali pusat itu ditemukan di atas lantai kedai oleh pemiliknya pada kira-kira pukul 7.50 pagi tadi, ketika mahu memulakan perniagaan.

Beliau berkata bayi itu kemudiannya dibawa ke Hospital Kemaman oleh anggota polis untuk rawatan dan siasatan lanjut.

“Bayi tersebut dilahirkan dalam keadaan sempurna dan dianggarkan berusia antara tiga hingga empat hari berdasarkan keadaan tali pusat,” katanya pada sidang media di Balai Polis Air Putih di sini, hari ini.

Hanyan berkata pihaknya telah menghubungi klinik dan membuat pemeriksaan di klinik swasta untuk mengesan individu yang terlibat.

“Kita telah mengarahkan semua klinik swasta supaya memaklumkan kepada polis atau pihak berkuasa sekiranya ada maklumat berkaitan pesakit wanita yang baru bersalin.

“Kes disiasat mengikut Seksyen 317 Kanun Keseksaan kerana menyembunyikan kelahiran,” katanya.–AlHijrah Online


SUSPEK KES BUNUH DI TAMAN SENTOSA UTAMA, KLANG DIBERKAS

SHAH ALAM:  Suspek lelaki yang diburu polis kerana disyaki terbabit dalam kes bunuh lelaki tempatan di sebuah rumah di Taman Sentosa Utama, Klang bulan lepas, diberkas semalam.

Ketua Polis Daerah Klang Selatan ACP Cha Hoong Fong berkata suspek B Perkas Rao @ Rider, 41, telah ditahan di sekitar Jalan Abadi, Seksyen 25 di sini pada 9.50 malam tadi.

“Suspek telah dibawa ke Mahkamah Majistret Klang pagi tadi dan dibenarkan direman selama tujuh hari hingga 14 Jun,” katanya dalam satu kenyataan ringkas hari ini.

Cha menerusi kenyataan semalam meminta kerjasama orang ramai menyalurkan sebarang maklumat kepada polis bagi mengesan Perkas Rao yang disyaki terlibat dalam kejadian bunuh membabitkan seorang mangsa berusia 34 tahun yang dipercayai dipukul suspek di dalam rumah berkenaan pada 26 Mei lepas.

“Mangsa mengalami 27 kesan pelbagai kecederaan pada seluruh badan dan patah tulang kaki kiri yang menjadi punca kematiannya,” katanya dan menambah kes disiasat mengikut Seksyen 302 Kanun Keseksaan.–AlHijrah Online


PELAJAR IPTS HILANG LEPAS DAKI BUKIT, POLIS TEMUKAN MOTOSIKAL TIDAK BERKUNCI

MERSING: Seorang pelajar institusi pengajian tinggi swasta (IPTS) dilaporkan hilang selepas dipercayai mendaki bukit seorang diri di Pulau Mawar Rabu lepas.

Ketua Polis Daerah Mersing Supt Abdul Razak Abdullah Sani berkata laporan mengenai kehilangan Muhamad Akmal Hakimi Ishak, 20, dibuat bapanya di Balai Polis Kluang awal pagi semalam, selepas pemuda itu tidak pulang ke rumahnya di Kluang sejak Rabu lepas.

Beliau berkata polis menerima laporan mengenai penemuan motosikal dipercayai milik mangsa dalam keadaan baik dan tidak berkunci di kawasan berhampiran Pulau Mawar kira-kira 11.30 pagi semalam.

“Berdasarkan penemuan itu, kita telah melancarkan operasi mencari dan menyelamat (SAR) bermula pukul 5 petang semalam melibatkan 22 pegawai dan anggota dari Ibu Pejabat Polis Daerah (IPD) Mersing, Balai Bomba dan Penyelamat Endau serta Angkatan Pertahanan Awam Malaysia (APM) Mersing,” katanya ketika dihubungi Bernama hari ini.

Abdul Razak berkata operasi peringkat awal melibatkan pencarian di kawasan hutan dan pesisiran pantai, bagaimanapun, operasi itu dihentikan pada 7 malam tadi atas faktor keselamatan berikutan keadaan gelap dan hujan.

Beliau berkata operasi disambung semula pada 8 pagi ini dengan pencarian di darat dan perairan di sekitar pulau itu.–AlHijrah Online


KERAJAAN KEKAL TIDAK BENARKAN PENGELUARAN KWSP – PM

SHAH ALAM: Kerajaan kekal dengan keputusan untuk tidak membenarkan pengeluaran Kumpulan Wang Simpanan Pekerja (KWSP) walaupun keputusan itu tidak popular, kata Perdana Menteri Datuk Seri Anwar Ibrahim.

Jelasnya langkah itu bagi memastikan simpanan masa depan pencarum terjamin.

“Saya percaya isu ini (pengeluaran KWSP) akan terus dipermainkan sebagai isu politik termasuk dalam Pilihan Raya Negeri (PRN) akan datang.

“Dalam keputusan dan kebijaksanaan, kita mesti membuat keputusan benar yang tidak harus diheret bagi mengambil keputusan hanya untuk memenuhi selera beberapa kerat manusia,” katanya dalam ucapannya dalam Majlis Perasmian Ibu Pejabat Baharu KWSP di Kwasa Damansara di sini, hari ini.

Ujar Anwar, keadaan sekarang tidak sama seperti keadaan semasa pandemik COVID-19 melanda di Malaysia kerana ketika itu pengeluaran KWSP dibolehkan bagi membantu golongan yang terkesan.

“Ketika itu dibolehkan dan saya (Anwar) diantara yang keras menuntut (pengeluaran) supaya dibolehkan kerana keadaan mendesakkan ketika itu.

“Namun keadaan sekarang sudah berubah, sudah bebas untuk bekerja, kita akui ada beberapa permasalahan dilalui beberapa individu, tetapi jalan keluarnya bukanlah untuk memaksa KWSP keluar dari landasan dan matlamat untuk memenuhi keperluan sesetengah pihak,” katanya.

Turut hadir pada majlis perasmian tersebut Pengerusi KWSP, Tan Sri Ahmad Badri Mohd Zahir; Ketua Pegawai Eksekutif KWSP, Datuk Seri Amir Hamzah Azizan dan Ketua Setiausaha Perbendaharaan Kementerian Kewangan, Datuk Johan Mahmood Merican.–AlHijrah Online


HAMPIR 500 ORANG MATI AKIBAT KORONAVIRUS

BEIJING: Jumlah korban terkini akibat wabak koronavirus meningkat kepada 490 orang selepas pihak berkuasa di wilayah Hubei melaporkan 65 lagi kematian hari ini.

Dalam taklimat hari ini daripada Suruhanjaya Kesihatan di Hubei, peningkatan turut berlaku ke atas jangkitan terbaharu membabitkan 3,156 kes.

Ini menjadikan jumlah keseluruhan kepada 23,500 kes berdasarkan kepada perangkaan dikeluarkan kerajaan Persekutuan sebelum ini.

Kes membabitkan koronavirus ketika ini dilaporkan berlaku di lebih 20 negara seluruh dunia. — SINAR HARIAN


MUHYIDDIN SELESAI MENGADAP AGONG

KUALA LUMPUR: Perdana Menteri, Tan Sri Muhyiddin Yassin selesai mengadap Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini, kira-kira jam 1:02 tengah hari tadi.

Sebelum itu, Muhyiddin telah mempengerusikan satu mesyuarat khas kabinet yang turut dihadiri beberapa individu penting dalam negara termasuk Menteri Kabinet, pada jam 10 pagi tadi.

Hari ini, politik Malaysia kembali hangat selepas tersebarnya desas-desus bahawa Muhyiddin akan meletakkan jawatannya sebagai Perdana Menteri sekali gus Jemaah Menteri juga akan meletakkan jawatan mereka.

Sementara itu, Menteri Perusahaan, Perladangan dan Komoditi, Datuk Dr Mohd Khairuddin Aman Razali membuat hantaran di Facebook mengatakan beliau selesai menghadiri mesyuarat Menteri Kabinet terakhir Kerajaan Perikatan Nasional, pagi tadi.

“Tawakal kepada Allah selepas bertekad seusai mesyuarat,” dalam hantaran di Facebook beliau.

Menteri Teknologi, Sains dan Inovasi selaku Menteri Penyelaras Program Imunisasi COVID-19 Kebangsaan turut menyatakan Menteri Kabinet telah menyerahkan surat peletakan jawatan kepada Yang di-Pertuan Agong.

“Terima kasih atas pelung untuk sekali lagi, berbakti kepada negara. Semoga Tuhan memberkati Malaysia,” dalam muat naik di Instagram beliau.

Satu perutusan oleh Muhyiddin dijangka berlangsung pada jam 3 petang ini berkaitan hasil perjumpaan selepas mengadap Al-Sultan Abdullah.–AlHijrah Online


LRT LALUAN KELANA JAYA DIBUKA SEMULA ESOK

KUALA LUMPUR: Perkhidmatan Transit Aliran Ringan (LRT) laluan Kelana Jaya akan dibuka semula sepenuhnya kepada pengguna, bermula Isnin 14 Nov jam 6 pagi.

Menerusi video yang dimuat naik di laman Facebooknya hari ini, beliau berkata sesi menguji keberkesanan sistem dan keselamatan operasi yang dilakukan semalam menunjukkan bahawa ia stabil.

“Saya juga telah diberi taklimat oleh pihak pengurusan dan pakar teknikal Rapid Rail mengenai ujian yang dilakukan, termasuk menggandakan lagi ujian dengan melibatkan 38 unit tren dari Stesen Gombak ke Stesen Putra Height (end to end) malam semalam hingga awal pagi ini bagi memastikan perkhidmatan LRT Laluan Kelana Jaya selamat dan sedia untuk pembukaan semula secara penuh,” katanya.

Beliau berkata sesi ujian itu turut disertai Bahagian Penguatkuasaan Rel (RED) dan Bahagian Perancangan Rel (REL) serta Agensi Pengangkutan Awam Darat (APAD), dan ia menunjukkan sistem kritikal keselamatan stabil tanpa gangguan.

Wee berkata APAD juga mengesahkan kestabilan sistem Kawalan Tren Automatik (ATC) dan mengisytiharkan perkhidmatan LRT Laluan Kelana Jaya selamat untuk beroperasi sepenuhnya.

Sebelum ini, Prasarana Malaysia Berhad (Prasarana) mengumumkan operasi di 16 stesen LRT dari Kelana Jaya hingga Ampang Park digantung bermula 9 hingga 15 Nov, susulan perkhidmatan yang didapati tidak stabil.

Mengulas lanjut, Wee berkata pemantauan oleh pakar teknikal Rapid Rail dan pihak pengilang peralatan asal (OEM) Thales Group akan diteruskan bagi memastikan kelancaran sistem.

“Saya berharap pembukaan ini dapat memberi kelegaan kepada pengguna pengangkutan awam di Lembah Klang untuk ulang-alik ke tempat kerja dan menjalankan aktiviti harian,” katanya.

Pada masa sama, Wee berkata Prasarana diminta untuk terus menyediakan bas perantara di stesen hotspot sebagai langkah persediaan.

“Seperti yang saya telah sebutkan dalam sidang media pada 11 Nov lepas, saya telah meminta pengurusan Prasarana mempercepatkan proses penggantian sistem ATC yang baharu agar masalah seperti ini tidak berulang,” katanya.

Menurutnya bagi pengguna yang terjejas, pampasan tiket selama tujuh hari akan diberikan meskipun pemberhentian perkhidmatan adalah lima hari.

Dalam pada itu, beliau turut merakamkan ucapan terima kasih kepada semua yang terlibat dalam membantu melancarkan perjalanan penumpang LRT yang terjejas termasuk warga kota yang menyediakan perkhidmatan ulang-alik percuma menggunakan kenderaan sendiri bagi mengangkut penumpang.

“Usaha ini amat dipuji dan bukti kerjasama kita semua sebagai Keluarga Malaysia,” katanya.–AlHijrah Online


JKNJ SIASAT SECARA TERPERINCI INSIDEN BAYI JATUH DI HSI

JOHOR BAHRU: Jabatan Kesihatan Negeri Johor (JKNJ) sedang melakukan siasatan terperinci berhubung insiden bayi terjatuh ketika menerima rawatan di Hospital Sultan Ismail (HSI) di sini, baru-baru ini.

Pengarah Kesihatan Johor Dr Mohtar Pungut@Ahmad berkata sehubungan itu, pihak hospital memohon agar mana-mana pihak tidak membuat sebarang andaian berkaitan kejadian terbabit.

“Pihak hospital berasa kesal terhadap insiden yang berlaku.  Satu perjumpaan bersama ibu bapa  telah diadakan pada Isnin lepas dan penerangan telah diberikan berkenaan insiden, keadaan bayi serta rawatan selepas kejadian.

“Untuk makluman, keadaan bayi adalah stabil dan berada dalam pemantauan rapi pihak hospital,” katanya menerusi hantaran di Facebook JKNJ, hari ini.

Terdahulu, tular satu hantaran yang dimuat naik oleh seorang pemilik akaun Facebook yang sedih dan kesal berikutan kejadian yang menimpa bayinya ketika menerima rawatan di hospital berkenaan.–AlHijrah Online